text:
*Na we yasogongeye ku buzima bwo ku muhanda…Ngo ubuzima bwe yabweguriye gufasha,
*Bamwita ‘Daddy’…Bamwe biga imyuga, hari 2 bagiye kurangiza Secondaire,
*Bamwe mu bo yareze ubu bafite akazi baritunze…
Ruzindana Egide washinze umuryango ‘Love for Hope’ ufasha abana kuva mu buzima bwo ku muhanda n’abakomoka mu miryango itifashije, yatangiye ibi bikorwa bye afashiriza abana aho babaga ku muhanda, ubu yubatse mu Bugesera ahantu hagutse ho kurerera aba bana 23. Bamwe mu bana yareze bavuyemo abantu bakomeye kuko hari abarangije amasomo y’imyuga ubu bafite akazi kabatunze.
Uyu musore ukunda gusenga avuga ko iki gikorwa cyaturutse mu muhamagaro w’Imana yamusabye kwita ku bana baba mu buzima bwo ku muhanda dore ko na we yiyemerera ko yasogongeye kuri ubu buzima akumva uko busharira.
Ruzindana wavukiye muri Tanzania agira ati “ Hari igihe nigeze kugera hagati ndeka ishuri ndi umwana muto numva ko ngiye gukora ubucuruzi biranga nsa nk’aho ngiye kuba mayibobo ku muhanda, njya mu mujyi wa Mwanza marayo amezi atatu mu rugo batazi aho ndi.”
Uyu musore waje kumenya Imana, avuga ko akenshi abana bishora mu bibazo bitabaturutseho. Ati “ Akenshi abana bajya mu bibazo bibeshya cyangwa babeshywa n’abandi, bakajya mu bintu bazi ko ari byiza ariko kubera badafite ubwitonzi n’ubushishozi ugasanga biteje ikibazo.”
Ibigeragezo yahuriye na byo muri ubu buzima yamazemo igihe gito avuga ko ari byo bwatumye asubiza amaso inyuma akumva ko hari icyo yakorera abana yakundaga kubona ku muhanda mu gihe yabaga avuye ku kazi yari yabonye mu mujyi wa Kigali.
Muri 2008 ni bwo yatangiye gufasha aba bana yakundaga gusanga ku muhanda w’ahazwi nko kuri Merdien (mu mujyi wa Kigali) bakamubwira ko batunzwe no gusabiriza.
Ati “ Numvaga umutima wanjye ubakunze, numva Imana impamagaye kugira ngo dufatanye tube abavugabutumwa, ndabasanga tukajya duhura buri wa Gatandatu nkabaganiriza ijambo ry’Imana.”
Yahise atekereza icyo yabakorera cyabafasha guhinduka, atangira abahuriza hamwe bagakina umupira w’amaguru bashinga ikipe. Ati “ Icyo naje kuvumbura ni uko gufasha abantu bidasaba amafaranga menshi ahubwo ni umutima witanga.”
Uko bakomeje gukina byatumye ikipe yabo imenyekana mu gace bakiniragamo ndetse n’abana baba mu miryango yabo batangira kubiyungaho biza gutuma atangira kubona abaterankunga bamufashije kwita kuri aba bana.
Aba bana bari bamaze gucengerwa n’ububi bw’ubuzima bwo ku muhanda baje kumwisabira ko yabashakira aho bajya bitunganyiriza mbere na nyuma yo gukina.
Ruzindana uvuga ko yari afite ubushobozi bucye, avuga ko yikoze mu mufuka agakodeshereza inzu aba bana. Ati “ Navuganye n’abayobozi bo mu mudugudu n’akagari baranyemerera ko bariya bana bajya baguma hariya nkabarindira umutekano kugira ngo badateza ikibazo muri quartier.”
Abashakaga kwiga yahise ajya kubashakira ishuri, abandi abajyana mu mashuri y’imyuga, abandi akabafasha kwagura impano zibarimo nko kuririmba, gushushanya, gukina amakinamico no kumurika imideli.
Ati “ Bamwe bize imyuga bararangije barigendera bari gukora akazi, abandi babiri bari muwa Gatandatu w’amashuri yisumbuye.”
Avuga ko abana basaga 20 barangije ndetse ko babayeho neza. Ati “ Hari igihe baza hano bakaganiriza abandi kuko na byo turabibaganiriza ko narangiza kwiga akagira icyo yigezaho, yibuke ko hari bagenzi be yasize inyuma.”
Yatangiriye mu bukode buciriritse ubu afite ubutaka bwa Hegitali 5 burimo inzu nziza
Ruzindana uvuga ko yaje guhagarika akazi (yari afite icyo gihe) yakoraga kubera inshingano zo kwita kuri aba bana, akaza gukomeza gushaka abaterankunga, mu mwaka wa 2012, we n’abana yita abe bakaza kwimukira mu nzu yagutse (nayo yarayikodeshaga).
Ati “ Narababwiye nti iki ntabwo ari ikigo cyo kurera abana b’imfubyi, si ikigo cyo gukura abana ku muhanda, ndashaka ko mumbona nk’umubyeyi cyangwa nka mukuru wanyu. Ndababwira nti nta n’umukozi ubatekera tuzashaka, tuzajya tubyikorera.”
Avuga ko abantu bari bamaze kubona ko iki gikorwa cye kiri kugira akamaro bamwemereye kumugurira ubutaka yazakoreramo iki gikorwa.
Mu mudugudu wa Kingabo, mu kagari ka Cyugaro, mu murenge wa Ntarama, mu karere ka Bugesera aho yaguze ubutaka bwa hegitale eshanu ubu hubatsemo inzu nziza yatujemo aba bana.
Mu rugo, Umuseke wasanze aba bana baba bari mu mirimo yo mu rugo, abandi bagiye kwiga. Avuga ko hari abana babiri bari gusoza amashuri yisumbuye.
Bamwita umubyeyi…
Mu rugo aho Ruzindana abana n’aba bana 23, usanga basabana nk’umubyeyi n’abana be. Aba bamaze kuvamo abasore bavuga ko Ruzindana yababereye umubyeyi nyamubyeyi.
Nshimiyimana Valens watangiranye na ‘Love for Hope’ afite imyaka 14 agira ati “ Twabaga ku muhanda duhura na Daddy (papa) akaza akatubwira ngo tujye dukunda Imana, akatugurira nk’amandazi n’utundi tuntu.”
Uyu musore uvuga ko icyo batojwe cya mbere ari ugukunda Imana, avuga ko yasoje amasomo ye mu by’ubugeni ndetse ko yiteguye kububyaza umusaruro.
Mugenzi we Mucyo Amani nawe watangiranye n’uyu muryango afite imyaka 9, avuga ko gutozwa kugendera mu murongo uboneye ntako bisa. Ati “ Iyo ufite umubyeyi mwiza nka Daddy (Ruzindana) n’umwana aramukurikiza kuko papa wacu Egide yakuze ari umukristu kugeza n’ubu.”
Mucyo umaze kugira imyaka 16 yakurikije uwo yita se (Ruzindana), ubu ni umuvugabutumwa akaba n’umutoza w’ababyinnyi b’imbyino za Drama.
Ruzindana Egide avuga ko ubu butaka bunini yaguze yifuza kuzabukoramo ibikorwa byo guhindura ubuzima bw’aba babayeho nabi. Akaba ateganya kubaka ikigo kigisha imyuga, n’ivuriro ry’abana babaye imbata y’ibiyobyabwenge.
Niba hari umuntu uzi ufite igikorwa cy’ingirakamaro gifitiye akamaro abaturarwanda watwandikira kuri info@umuseke.rw na we tukamusura.
Photo ©M. Niyonkuru/Umuseke
Martin NIYONKURU
UMUSEKE.RW
22 Comments
-
Sha komereza aho kabisa, kandi Imana izabiguhembera.
-
yego shenge imana ikongerere imigisha warakoze kuzirikana abana burwanda ureke abagendera muri v8 banyura kuri ababana bakigendera
-
The real Rwandan values in this young man
-
Ntureba ubundi erega dushyize hamwe twakomera kurusha ibihugu bya USA n’iburayi
Ngaho ni hagire abakire bamwigana maze urebe
-
Ntureba intumwa y Imana, ureke babandi ntavuze bari kubaka amahoteri aberamo ibidahesha Imana icyubahiro!
Komeramwene Data umbaye kure !
-
Bravo!
Impungenge mfite, ubwo si “ikigo cy’imfubyi” yubatse?!
(Iriya foto yanditseho ngo bafite ibikoresho byo kwidagadura, umenya bibeshye pe!)
-
Niba banibeshye si cyane harimo ingoma kdi ikoreshwa mukwidagadura
-
-
Muramutanze nyine. Ejo muzumva hariya hantu hafunzwe. Nonese tuvuge ko babayeho nka yesu nintumwa?iriyanzu yanditswe kurinde?
-
Imana ikongerere ubushobozi ubashe gukomeza icyo wiyemeje kdi nukuri ngusabiye iherezo ryiza kuko ibikorwa byawe ni I. ndashyikirwa
-
courage my elder brother!i am very proud of you.may God bless you today , forever and ever.
IMANA NTIKIRANIRWA NGO YIBAGIRWE IMIRIMO MYIZA ABERA BAYIKORERA.
KOMEREZA AHO RWOSE,UZAGERA KURE KANDI IMANA IZAGUHA N’IJURU RWOSE
KEEP IT UP
-
Sinaherutse MIGEPROFE ivuga ko imfubyi zose zijyanwa mu miryango? Iriya ni nka orphelinat.
-
Ngagi wambwira ni ba Minisitiri bangahe bafashe abana bakabarerera iwabo babakuye muri Orphelinat??? Wambwira niba uriya uyoboye MIGEPROF haba hari n’umwana n’umwe afite arerera iwe mu rugo rwe yakuye muri orphelinat???
Nimusigeho guhenda abantu ubwenge. Niba Orphelinats zirera abana neza kandi zikabaha n’ubushobozi bwo kuzibeshaho bamaze gukuru kuki mwazifunga??? Ndetse hari na za orphelinats zirusha imiryango (ingo) imwe kurera abana neza cyane.
Ko njya mbona hari abana bamwe barerwa n’ababyeyi babo, ariko wababona uko bitwara ukagira ngo ni abanyamusozi?? ugasanga nta burere nta kinyabupfura na mba bagira??? ugasanga barutwa kure na bamwe bibera mu muhanda ariko batanywa ibiyobyabwenge!!!!
Uburere bwose buterwa n’ukurera uwo ariwe. Ushobora kurererwa muri Orphelinat urerwa n’umusamaritani mwiza nawe ukagira uburere bwiza, kimwe n’uko warererwa mu muryango (mu rugo)ariko ukurera akaba adashobotse, bityo nawe ukavamo umuntu udashobotse.
-
kamari, mbariza Ngagi niba yaba yarigeze yumva nibura narimwe umuntu umuha ubuhamya bwa benshi mubana bajyanwe uko babayeho? icecekere ntukavuge ibyo utazi sha.
-
-
-
Ariko iyo mugaya umuntu wakoze igikorwa cy’ indashyikirwa nk’ iki muransetsa, ub se ko muvuga ngo abana barererwe mu miryango, ababivuga bamaze kuvana bangahe ku mihanda ngo batange urugero? Bravo rata, iyaba ibigo nk’ ibi byabonekaga ku bwinshi za mayibobo na malnutrition yuzuye igihugu yacika!!!
-
Imana izaguhemba
-
nibyiza ariko kwadakora amafranga ayakurahe?? wasanga asabisha abo bana akabariraho ngwarimo gufasha!!!!!
-
@ineza brine we, niba uwo mugiraneza asaba inkunga ku bandi bagiraneza yo kurera abo bana kandi abo bana bakaba koko iyo nkunga ibageraho bakaba barezwe neza (barya,biga, bavuzwa kandi basenga Imana) ikibazo kiri hehe?? Ko mbona se n’ibihugu ubwabyo bisaba inkunga z’amahanga zikabifasha mu bikorwa bimwe nko kubaka amashuri n’amavuriro, ikibazo cyaba kiri he umuntu ku giti cye nawe ahawe inkunga yo kubaka inzu irererwamo abana b’u Rwanda. N’ubwo yaba nawe abyungukiramo se ikibazo kirihe?? Uragira ngo se abeho nabi??
Niba muvuga ko yaba asabisha abo bana inkunga akabariraho ,ko mutavuga se ko n’igihugu gishobora gusabisha inkunga abaturage bacyo kikaba cyabariraho??? Tujye dushyira mu gaciro tureke kunenga no kugaya abantu bafite urukundo rwa kimuntu muri bo kandi bakarwerekana.
-
-
nyabuneka mujye mwihangana muduhe buri episode
-
kugihe kuko ningenzii bituma tuba update kd amatsiko agashira
-
Imana iguhe umugisha rwose ntiwite kumagambo yabantu ahubwo ukore ukorera ijuru kk Imana izaguhembera imirimo wakoze. Ikindi uhaye abantu icyo tuzajya tukwibukiraho kiza.
-
Uwiteka azakwihere ijuru rwose ,nicyombonye nagusabira.mana wee abantu nkawe nibo isi yabuze .Naho abandi NGO ntaho mayibobo zitaba NGO no mibihugu bikomeye zirahari.gusa birandenze biranshimishije .komera wowe n’abana bawe n’abandi barebereho rwose.
-
IMANA IGUHE UMUGISHA MUVANDI URI INTWALI


c: text/html

text:
Abatuye akagari ka Rutagara mu murenge wa Muhanda ho mu karere ka Ngororero baratakambira ubuyobozi bw’akarere ngo bubafashe kubona umuhanda wabafasha kugenderana ndetse no guhahirana n’utundi tugari n’imirenge bahana imbibi.
Ntibyari bisanzwe ko nyuma y’imyaka 20 u Rwanda rwibohoye ndetse n’ibikorwa remezo birimo imihanda bigatera imbere cyane ku mbaraga za Leata n’abaturage, kubona akagari kari ahantu hatuwe cyane kadafite umuhanda.
Nkundabatware Razaro, uvuga bikumvikana muri ako kagari avuga ko kuba badafite umuhanda bituma badindira mu bukungu kuko batabona uko bagurisha cyangwa bagura ibintu bitandukanye hakoreshejwe ubwikorezi.
Uretse ibi kandi, gukora ingendo nabyo ntibyoroshye kuko na za moto ubundi zisanzwe zizwiho kunyura ahantu hatagombera kuba hanini zidakoreshwa cyane muri ako kagari.
Nubwo abaturage basabwa gukora imiganda, bavuga ko bakeneye umuhanda utunganye neza wanyurwa mo n’imodoka, kandi amaboko y’abaturage gusa akaba atabasha kuwuhanga.
Icyakora, umuyobozi w’akarere ka Ngororero akaba atangaza ko hari umuhanda urimo gukorerwa inyigo muri ako kagari kuburyo imirimo izihutishwa maze uwo muhanda ukubakwa vuba. Akagari ka Rutagara gatuwe n’abaturage bagera kubihumbi 10, kandi kari mu tugari tweza imyaka myinshi muri ako gace.

robotstxt: allowed

filter: keep


text:
Mu gihe hirya no hino mu Rwanda abaturage batishoboye bagenerwa imirimo na VUP ndetse n’abahabwa inkunga y’ingoboka binubira gutinda kwishyurwa, abayobozi b’inzego z’ibanze na LODA baritana bamwana ku batuma iki kibazo kibaho.
Vision 2020 Umurenge Program (CUP) ni gahunda yashyizweho mu rwego rwo gufasha abatishoboye kuzamuka.
Muri iyi gahunda, abashoboye gukora bo mu cyiciro cya mbere n’icya kabiri cy’ubudehe bahabwa imirimo ifite inyungu rusange bagakora bagahembwa, mu gihe abatabashije gukora nk’abasaza, abakecuru, abana n’abandi badafite imbaraga bahabwa inkunga y’ingoboka buri kwezi.
Abenshi mu bayigenerwa binubira ko bakora bagatinda guhembwa cyangwa se abagenerwa ingoboka na bakayibona nyuma y’igihe.
Soma:
- Rubavu: Abasaza ntibemeranya n’ubuyobozi bwabahagarikiye inkunga ya VUP
- Gakenke: Abo muri VUP binubira ko bategekwa kuguza SACCO aho kwishyurwa
- Bavumira ku gahera gahunda ya VUP, ngo n’uwo bakunda ntazayishakemo akazi
- Gatsibo: Barashinja ubuyobozi gutekinika imikoreshereze y’amafaranga y’ubudehe
Ubusanzwe, abakora imirimo yo muri VUP bahembwa buri minsi 15 ni icyitwa Quinzaine mu rurimi rw’igifaransa. Ahenshi mu ho Izubarirashe.rw ryageze, wasangaga bamaze amezi abiri cyangwa atatu batarahembwa, ni ukuvuga quinzaine zirenze esheshatu.
Mu Karere ka Ngororero mu Murenge wa Bwira ubwo baganiraga n’itangazamakuru, bari bavuye guhembwa quinzaine 2 mu gihe bari bagejejemo 5.
Niyoyumva Emmanuel ukora muri VUP mu Murenge wa Bwira, avuga ko gutinda kubishyura bituma imyenda yiyongeranya, babahemba makeya ntagire icyo abamarira mu kwiteza imbere.
Niyoyumva yagize ati “Ubu tumaze gukora imibyizi 72, bagombaga kuduha ibihumbi 72 none baduhaye ibihumbi 30. Ubu tugiye gutaha twishyure aho twikopesheje, aho twariye, ndabishyura iki? Bo bazi ko twahembwe. Twifuza ko badushakishiriza asigaye vuba natwe tugakemura ibibazo byacu n’iby’imyenda mu baturage.”
Ngo iyo aba baturage bagerageje kubaza impamvu badahabwa amafaranga yabo ku gihe cyangwa se ngo bahabwe angana n’imibyizi bakoze, ngo babwirwa ko ataragera ku murenge.
Hari mu mpera z’umwaka wa 2016 ubwo Izubarirashe.rw twaganiraga n’abaturage bo mu Murenge wa Cyabakamyi mu Karere ka Nyanza, aho bavugaga ko batagikunze VUP kubera gutinda guhembwa bitiranyaga no kwamburwa.
Abaturage barenga 300 mu Murenge wa Cyabakamyi bafashwa muri iyi gahunda. Dushimimana Josée ufite abana babiri, avuga ko batangiye gukora amaterasi muri gahunda ya VUP mu kwezi kwa gatanu.
Aba bakozi ubusanzwe bakorera amafaranga 1500 ku munsi bakaba baragombaga kujya bahembwa buri minsi 15, bavuze ko bahembwe rimwe gusa mu kwa karindwi bahabwa makeya, banakatwa imibyizi badasobanuriwe impamvu.
Mushimiyimana avuga ko bari bateze amakiriro ku mafaranga ya VUP ntibanaca incuro none babihombeyemo.
Ati “Nkanjye nari ntunzwe no guca incuro nkabona amafaranga 700 ku mubyizi. VUP iduhaye akazi ndishima nti ‘wenda nanjye nabona udufaranga’, none inzara yaratwishe abana baricaye na yayandi y’inshuro ntayo twabonye.”
Bavuga ko byageze aho umuyobozi ushinzwe imibereho myiza mu Murenge wa Cyabakamyi akabagira inama yo kujya baguza mu murenge SACCO bakazishyura bongeyeho inyungu ubwo bazaba bahembwe.
Mukantaganda Savera na we wakoze muri VUP yavuze ko agihabwa akazi yumvaga agize amahirwe akomeye yo gutera imbere, ngo ariko ubu ntiyabisubiramo, ngo n’uwe ntiyamugira inama yo kujya gukoramo.
“Sinakongera kubijyamo kuko gukora ugatahira aho na perezida wacu ntabishyigikira. Nzajya nkomeza nce incuro ntahane duke ariko ntubone.”
Mu Gushyingo 2016 ubwo abaturage bo mu Karere ka Gakenke mu Murenge wa Muzo batangarizaga Izubarirashe.rw ko batishimira ko ubuyobozi butinda kubishyura amafaranga bakoreye ahubwo bukabategeka kuguza muri SACCO.
Ntawuryera Eugenie, umwe muri aba baturage yabwiye Izubarirashe.rw ko n’ushatse kugira icyo abaza abayobozi acyahwa, agakangishwa ko ashobora kwirukanwa.
Yagize ati “Baratubwira ngo bazaduhembera iminsi 15, tugakora amakenzeni atatu (iminsi bakoze kuva Nzeri kugeza mu Gushyingo) nk’ubu turayujuje ubu twatangiye indi (ikenzeni ubundi ni iminsi 15) ya kane tutarahembwa n’ifaranga na rimwe. None turavuga bakaducecekesha batubwira ngo ‘wowe uvuze akazi kihorere’, ngo ‘abagakeneye barahari kandi bagashaka’, bagatuma nta kintu tuvuga.”
Bavuze ko uku gutinda kwishyurwa kubagiraho ingaruka nko kunanirwa gutanga amafaranga y’ubwisungane mu buvuzi, ndetse mu gihe baba bagujije muri SACCO nk’uko babibwirwa n’abayobozi bagahembwa bishyura hariho n’inyungu aho kwiteza imbere.
Ingoboka ngo ijya itinda cyangwa abayihabwa bagakurwa ku rutonde batamenyeshejwe
Umusaza uri mu kigero cy’imyaka 70 wo mu Karere ka Ngororero mu Murenge wa Bwira avuga ko yahoze ari ku rutonde rw’abahabwa amafaranga y’ingoboka muri VUP agenewe batishoboye, ngo ariko yahagaze atazi impamvu.
Yagize ati “Muri uyu mwaka ushize ntibayampaye kandi abandi twari kumwe barayabahaye. Njyewe kugeza ubu nta n’ifaranga na rimwe barampa kandi perezida yaravuze ngo abasaza bazicwe n’urupfu ntibazicwe n’inzara.”
Uyu musaza ubana n’abana biga mu mashuri yisumbuye n’umugore we urwaye umutima, ngo yakuwe ku rutonde nyuma y’amabwiriza ya LODA avuga ko umuntu wese uhabwa iyi nkunga ufite abantu bashoboye gukora mu rugo agomba kurukurwaho nk’uko umuyobozi w’akagari uyu musaza akomokamo abivuga.
Ubuyobozi bw’inzego z’ibanze buti amafaranga aba ataraza…
Mwumvaneza Alfred ushinzwe irangamimerere na notariya mu Murenge wa Bwira yavuze ko kuba amafaranga y’abaturage bakora imirimo ya VUP yaratinze hakanaza igice, ngo ni yo akarere kabonye dore ko na ko kabanza kuyasaba muri LODA (Ikigo cy’Igihugu gishinzwe gutera inkunga ibikorwa by’iterambere by’inzego z’ibanze.)
Yongeraho ati “N’andi yose aba azaboneka, baranabizi ko iyo batangiye gukora batayabonera rimwe. Batangiye gukora amafaranga ataraza akarere karayasabye, none ayabonetse ni yo twabahaye. N’andi na yo azaza”
Umuyobozi w’Akarere ka Gakenke Nzamwita Déogratias, yabwiye Izubarirashe.rw ko koko abaturage batinze kwishyurwa ngo ariko birimo gukosorwa.
Icyo LODA ibivugaho
Gatsinzi Justin, Umuyobozi w’Ishami rya Gahunda zo Kurengera abatishoboye muri LODA avuga ko gutinda kwishyura abaturage bakoze imirimo yo muri VUP biterwa n’intege nkeya ahanini zishyirwamo n’inzego z’ibanze.
Yemera ko gahunda yo kubishyura mu minsi 15 itaratangira kubahirizwa ngo ahanini bikomoka ku bukererwe bw’uturere mu gusaba amafaranga yagenewe ibikorwa bya VUP.
Ngo hari n’igihe asabwa kare, ariko abakoze muri VUP ntibishyurirwe igihe.
Gatsinzi yagize ati “Ni akarere kagomba kuyasaba, iyo bayasabye batinze aza atinze. Mbere y’uko batangira imirimo bagaragaza raporo y’uko bayitangiye isoko bagasaba 40% by’ingengo yose izakenerwa. Kugira ngo bazishyurire igihe, iyo bamaze gukoresha kimwe cya kabiri cyayo barongera bagasaba 40% mu gihe na yo atarashira bagasaba 20% asigaye. Ni ko byagombye kuba bigenda.”
Ngo abenshi bategereza kuyamara bakabona gutangira gusaba andi bagakererwa bikagira ingaruka ku baturage batishoboye.
Naho abakurwa ku rutonde rw’abahabwa ingoboka batabimenyeshejwe?
Gatsinzi avuga ko iyo amabwiriza avuguruwe amenyekanishwa akaba ari yo agenderwaho.
Ngo umuntu udashoboye gukora ufite abanyeshuri biga n’iyo baba bafite imyaka 24, nta muntu uba ushoboye gukora ubarwa, ngo bibaye bihari byaba ari amakosa.
Ati “Iyo tuvuga abadashoboye gukora icyo bisuzumirwaho, wa muntu ufite imyaka kuva kuri 18 kugeza kuri 64, abaye afite ubumuga, afite indwara ihoraho, ari umunyeshuri, urwo rugo nta muntu ushoboye gukora uba urimo, bahabwa ingoboka.”
Ngo kugira ngo ikibazo cyo gutinda kwishyurwa gikemuke, inzego z’ibanze ni zo zifite urufunguzo.
Yagize ati “icyangombwa ni uko buri muntu amenya ko baba bakwiye guhembwa. Ni abakene, igikorwa cyaje kugira ngo kibafashe, iyo utabahaye ibyabo bakwiye uba ubashubije inyuma.”
Uyu muyobozi anasaba abaturage gushira amanga bakavuga ibibazo bafite, bamenye ko ari uburenganzira bwabo si ukugenerwa ibitabakwiye kuko ngo Leta izi ko bafite agaciro.
Mu gihugu hose abafata inkunga y’ingoboka ni ingo ibihumbi 94, na ho abakora imirimo yishyurwa ni ingo ibihumbi 115 babarirwa mu cyiciro cya mbere n’icya kabiri cy’ubudehe.


text:
Kubera imirongo miremire y’abantu bakunze kugaragara ku byapa by’imodoka zitwara abagenzi bategereje ko ziza kubatwara, zaboneka hakaboneka nke zituma babyigana, bikaba bikunze no gutera ubujura bukunze kubera muri uwo mubyigano, Umujyi wa Kigali uvuga ko wabonye umuti ufatika aho guhera kuri uyu wa 30 Kanama 2013 nta mugenzi uzongera kumara iminota irenze 5 ku cyapa atarabona imodoka imutwara.
Rurangwa Jean Claude ushinzwe ibyo gutwara bantu muri rusange (Public Transport) mu Mujyi wa Kigali mu Kiganiro na Umuseke, yatangaje ko mu rwego rwo kurwanya ubwinshi bw’abantu mu mihanda babuze amamodoka ndetse no kurwanya bamwe mu batwara amamodoka bata abantu mu mihanda ku bushake bitwaje ko ayo (Frw) bari bakeneye ku munsi bayabonye, bagababanyije umujyi mo amazone ane, ariyo:
Buri zone bakaba baratanze isoko ku bashoramari bazajya batwara abantu muri buri zone babahuza na neutral zone kuko ariyo ikunze kuberamo bimwe mu bikorwa by’ubucuruzi n’ibindi, banemeranya ko ayo mamodoka azajya atwara abantu azajya akurikiza ino ngengabihe:
- Izo modoka zizajya zikora guhera : 5h00-23h00
- Mu gitondo abantu bajya ku kazi : 6h30-8h00, Buri minota 5 imodoka inyura ku cyapa
- Ku mugoroba abantu bava ku kazi: 17h30-20h00, Buri minota 5 imodoka inyura ku cyapa
- Mu gihe cy’amasaha y’akazi , imodoka izajya inyura ku cyapa byibuze buri minota 15.
- Mu gihe cy’amasaha y’akazi izizajya zihuza zone n’indi zikanyura ku cyapa buri minota 30
Iryo soko rikaba ryaratanzwe amabahasha akaba azafungurwa mu ntangiriro z’ukwezi kwa Kanama, kuburyo tariki 30 Kanama 2013 bizatangira gushyirwa mu bikorwa.
Buri mushoramari wapiganiye iryo soko yari yiyemeje kuzakurikiza ayo mabwiriza ubu abadafite amamodoka ahagije batangiye gutumiza andi kuburyo kuri iyo tariki iki kibazo cy’abantu batinda ku muhanda babuze amamodoka kizakemuka burundu nkuko Rurangwa abyemeza.
Ahazajya hagaragara abantu babuze imodoka zibatwara bizoroha kumenya uwabibazwa kuko buri zone izaba ifite uyishinzwe akazaba ari nawe uzajya ubazwa icyabaye.
Roger Marc rutindukanamurego
UMUSEKE.RW


text:
MRS LYDIA PART 4
ukampa akanya tukavugana….. umukobwa yahise
areba hirya no hino arambwira ati: hoya weeee,
nanjye naje hano ntorotse none ngo ntinde, aka
kanya wahita ubona abasore ba mekkal bahageze
bikaba bibi…..
.
PART 4
.
arambwira ati: hoya weee, nanjye naje hano
ntorotse none ngo ntinde, aka kanya wahita
ubona abasore ba mekkal bahageze ibintu bikaba
bibi… numvise umukobwa avuze iryo zina nibuka
ko numusaza yarimbwiyeho, ubwoba buranyica
ntangira kureba reba hirya no hino, nkumva ngiye
kurekura umukobwa ngo agende ariko nakwibuka
uburyo kongera kumubona arintambara,
ngakomeza kumugundura! nabaye nkiri
ngitekereza kucyo nakora, mbona umukobwa
atangiye kunyiyaka, ariko nanjye ngashyiramo
imbaraga nkanga kurekura, abonye ko bitoroshye
ahita ambwira ati: ariko se wowe uri muntu ki
wandekuye nkigendera!? nanjye nti: mbabarira
unyumve neza , sibyo!? nawe ati: iki se
sinakubwiye ukuntu ibintu bimeze!? njye: hoya
ntago byakunda kabsa, nkuretse sinazongera
kukubona!
.
umukobwa: sawa ntacyo noneho, basi reka tuve
hano dushake ahantu hihishe umbwire kandi
nabwo bibe ibyakanya gato! njye: wooow!
ntakibazo kabsa, biratwara akanya gato! ubwo
nahise ntekereza ahantu namujyana hihishe
nkahabura kuko hari huzuye abantu beshi muri
supermarket, gusa sinzi ukuntu agatekerezo kaje,
kumutima ndavuga nti:”reka mujyane kwa wa
musaza nio hatekanye!!’ ubwo ntakindi cyabaye,
nahise mwambutsa umuhanda tujya kwa muzehe
turinjira. umukobwa abonye ukuntu hameze,
mbona aguye mukantu ndetse ubwoba
buramwica,ahita ambaza ati: aha hantu unzanye
nihehe se kandi!? njye: humura ntakibazo uhura
nacy,haratekanye cyane! ubwo njye narebareye
hose, no mucyumba kwa muzehe nsanga
umusaza yimutse kare, kumutima nti:”ariko se
mana yanjye papa, mekkal nuyu musaza bite
byabo ra!!”
.
mugihe narindimo ngitekereza kuribyo, numva
umukobwa arambajije ati: niko se ko utambwira
urabona harumwanya mfite kumara hano, uragira
ngo cyangwa ibintu bimpindukane! njye: eheee!
ariko se ibyo bintu uvuga bihinduka nibiki, harya
ngo mekkal!? umukobwa: umva rero nshuti
yanjye, mubantu wakina nabo, uriya mugabo
uzajye umwirinda! njye: inde se, mekkal se!?
umukobwa:eheee! ese ko mbona upfa kumuvuga
uko wishakiye! ndimo kubona wowe utamaze
kabiri pee! njye: apuuuh! ibyo biramureba kabsa,
njye simutinya kabsa! ahubwo reko twivugire
icyatuza…… ntarakomeza numva umukobwa
aravuze ati: sha rwose mbabarira ugire vuba
ubundi ngende dore nanjye mba ntorotse, buriya
anshatse akambura yahita abica kandi……..
atarakomeza mba ndamubwiye nti: ok sawa reka
twihutishe! ubwo namwe murabyumva kurisohora
byari indi ntambara, ariko narihanganye mufata
mukiganza ndamubwira nti: ndeba mumaso!
.
umukobwa nawe ntiyangora ahita andeba,
ndamubaza nti: nonese witeguye kunyumva!?
nawe ati: yego vuga ndakumva! njye: nd..ndag….
mubyukuri njye ndagunda cyane kabsa ndetse
niteguye…….. ntarakomeza mbona umukobwa
arikanze, agwa mukantu ndetse atangira gushoka
amarira mumaso, ubwo njye ibintu bitangira
kunyobera nanjye ngiramo ubwoba, niko guhita
mubaza nti: niko se ubayiki!? nawe ati: shn
rwose unyihanganire, ibyo ntago bishoboka kuko
harundi wagutanze kunkunda kandi sinakwifuriza
kubaho nkuko abayeho! njye: eheee! njye rwose
niyo nagukunda mba mumuriro ariko nzi ko
ngufite ntakibazo rwose! umukobwa: hoyaa!
wivuga utyo buriya……. atarakomeza mba
ndamubajije nti: ese uwo muntu wakuntanze ni
we mekkal wavugaga!?
.
umukobwa ati: ayiwee!have shn wivuga iriya
shitani ituma ntatuza nanjye ngo nsabane
ninshuti! njye: nonese mekkal we ni muntu ki!?
umukobwa: nyine nawe yankunze atyo ariko we
bitewe nimbaraga afite, ahita anjyana kungufu
ndetse twenda no kuzakora ubukwe! njye:
ayiwee! nonese uwo musore mukundana we
uzamureka usange mekkal!? umukobwa: shn
ntago nabikora kabsa, ntago namureka umukunzi
wanjye sally,ahubwo nuuko mekkal azamwica!
njye: ehheee! ngo sally se niko uwo
munyamahirwe yitwa!? umukobwa: yego niko
yitwa, gusa nyine….. atarakomeza mba
ndamubajije nti: nonese uwo sally andushiki ko
nanjye ngukunda kumurusha! umukobwa: have
rekera shn, ubwo se nawe ushaka kujya ubaho
wihisha iteka ryose!? njye: nonese sally arihisha!?
umukobwa: eheee! mekkal ahora amugira cyane,
niyo mpamvu twumvikanye ko tuzajya tuhurira
muririya supermarket wansanzemo, ahubwo ubu
watumye ambura!
.
njye: buryo se wabaga uje guhura numukunzi
wawe!? umukobwa: ehee! nyabuna urabe
utaruwoherjwe na mekkal, ndakwingize sibyo!?
njye: hoya ntago ndiwe, gusa ndakwizeza ko uko
byamera kose ntawe uzakuntwara, ubyemere
cyangwa ubyange, ndetse nuwo sally ntago
azakuntwara kuko uburyo ngukunda numva
nkubuze napfa pee! umukobwa: nanjye ariko sally
ndamukunda kandi yaragutanze,ahubwo reka
nigendere nkureke! ubwo umukobwa yavuze atyo,
mbona ntakindikintu nakongeraho ahubwo
umujinya uranyica, ndetse namarira azenga
mumaso hanjye, umukobwa abibonye mbona
nawe araturitse ararize, ahita ahaguruka ankora
kwitama ahita yigendera nanjye nsigaraho
numiwe numwiwe, umukobwa amaze kurenga
akubugabo karashira ndaturika ndarira ndetse
ndaboroga nicara hasi ndambura amaguru,
agahinda karanyica.
.
nakomeje kugenda nibaza kumagambo
umukobwa amaze kumbwira , nkumva kubyakira
birananiye, nakwibuka umushenzi ngo ni mekkal
nkumva uwamumpa namumira bunguri.
ngitekereza kuri mekkal nibuka ukuntu umukobwa
yambwiye ngo”” aramutse amubuze yahita
abica””, kumutima nti:” ese mana abo yahita yica
nibande, nibande umukobwa yavugaga!?”
nabyibajijeho ariko sinabitindaho cyane, hubwo
nahise mpaguruka ndataha, ngenda umuhanda
wose nsetibirenge nagahinda kenshi, mukugera
murugo mpita mpitira mugitanda ndaryama
ntanumuntu mvugsihije, mpaka mugitondo cya
kare numva mama arimo gukomanga kumuryango
wicyumba cyanjye. narahagurutse
ndamufungurira, mbona azanjye ibyo kurya
ndetse ahita ambaza ati: mwana wanjye ufite
ikihe kibazo ko mbona ntamahoro ufite!?
njye: mama natcyo nuko natashye umutwe
undya, mvuye kureba umupira! mama: ariko iyo
mipira wagiye uyireka, ngaho rya ubone ujye
kwishuri! ubwo nahise mfata imyaka ndarya dore
ko inzara yari yose, ntararangiza kurya neza
mbona message kuri phone yanjye, ndebye
mbona ni willy uyohereje agira ati:” hey bro,
noneho turahurira imbere ya conference room
dupange ya gahunda!!” ubwo kumutima nahise
nigira inama nti:” ariko se ubundi njye uwakora
nka willy nanjye nkashimuta uriya mukobwa
nkamutorokana!!” undi mutima ukaza uti:” hoya
wishimuta umwana wabandi!” mbese nkagira
imitima ibiri nkabura umwanzuro nafata.
.
ubwo nahise nitunganya vuba vuba, njya kwishuri
nihuta cyane ,nsanga ba justin bari hamwe willy
yavuze muri message, mpageze ndababaza nti:
willy se arihehe!? justin: ntago……
ataravuga,willy nawe aba arahageze,aza
yahumagiye aravuga ati: mwana gahunda ni
gahunda, imodoka tuza gukoresha nayibonye!
justin: wooow! ubwo kumugoroba gahunda ni
gahunda tu! marc: ariko mwana mwe murabona
alex adasa nkuwarwaye!? willy: rata mn, ntanjye
ndabona atameze neza kabsa! jsutin: niko se mn
alex, byagenze bite! cyangwa wamudada
yaguteye indobo sha! njye: wahora niki sha ko
byanshanze ahubwo. marc: byagenze bite se mn
alex, tubwire! njye: yambwiye ko afite undi
mutype witwa sally bakundana mwana! justin:
ahahahahah! nonese wacitse intege!? njye: wapi
sinamureka mn! marc: nonese se mn uwo
mukobwa wawe yakubwiye ko yitwa nde!?
.
njye: ayiweee!mn uziko…….. willy: utambwira ko
utamubajije izina, waba urumurezi kabsa! marc:
ibaze nukuri utazi izina rye kabsa, ubwo se
wavuga ngo uzamutsindira ntanizina rye uzi mn!?
njye: mn nagoswe kabsa,ureste ko nawe
ntaryanjye azi kuko twari duhuze mumutwe
byahatri….. justin: haha! ariko ntukabe umuswa
bigezaho mn, ubwo niki cyatumye utarimubaza!?
njye: ubundi njye nagiye mufata akaboko……….
ntangiye kubabwira uko byagenze byose, tubona
umukobwa winshuti ya angella araje afata willy
akaboko aravuga ati: willy ndakwingize ngwino
udutabare, angella byakomeye ntakintu arimo
gukora ngo keretse umubwiye ko umukunda!
uziko ejo yashatse kwiyahura tukamubuza!
willy:yeeeeh!ibyo uvuga se nibiki kandi! ngenda
umwihorere bana! njye: hoya willy genda basi
akubone, ibintu bitaba bibi kabsa! willy: cyangwa
reka njye kumureba arko kumugoroba gahunda ni
gahunda.
.
ubwo twe twahise tujya mwishuri, turiga mpaka
nimugoroba, birumvikana gahunda yarimwe ariko
njye nabanje guca murugo ngo nitegure mbike
nigikapu, ndetse mbanza kujya gukaraba muri
douche, mukuvayo nsanga kuri phone marc
yampamagaye inshuro eshanu, kumutima nti:”
mana yanjye, nishe gahunda yabandi!!” ubwo
ntakindi cyabaye, nahise niruka njya aho
twagombaga guhurira, mpageze nsanga…………….
ESE ALEX AZABONA UMUKOBWA YAKUNZE, ESE
YITWANDE!?
ESE LYDIA YASHIMUTSWE RA CYANGWA!?
ANGELLA SE WE KANDI USHAKA KWIYAHURA
BITE!?
MRS LYDIA PART 4
MRS LYDIA PART 4


text:
Kuri uyu wa kabiri taliki ya 07 Gashyantare 2017, Umukuru w’Igihugu Nyakubahwa Paul Kagame yagiranye ibiganiro n’Abayobozi batandukanye kuva ku rwego rwo hejuru kugera ku mudugudu bari bitabiriye Inama ya mbere ya komite Mpuzabikorwa 2016-2017 y’Akarere ka Gasabo yabereye muri “Petit Stade” mu Murenge wa Remera.
Inama ya Komite Mpuzabikorwa n’Inama iteganywa n’Itegeko, ikaba igomba kuba kabiri mu mwaka kandi ikayoborwa n’Umuyobozi w’Akarere. Iyi nama iba igamije gufasha abayobozi gusubiza amaso inyuma bakareba ibyagezweho, ibitaragezweho n’imbogamizi zagiye zigaragara hamwe no gufata ingamba. Ikaba yitabirwa n’Inama Njyanama y’Akarere, Biro z’Inama Njyanama z’Imirenge, Utugari hamwe n’Imidugudu yose yo mu Karere, Abanyamabanga Nshingwabikorwa b’Imirenge n’Utugali, Abafatanyabikorwa (JADF) hamwe n’Urugaga rw’abikorera( PSF) mu Karere.
Muri iyi nama,kandi haganiriwe, ku isuku n’isukura, imiturire myiza hirindwa akajagari, kurwanya ibiyobyabwenge cyane cyane mu rubyiruko hamwe no kurwanya ubucuruzi bukorerwa ahatemewe.
Uwari uhagarariye Police ndetse n’Ingabo, bose basabye Abaturage gutanga amakuru ku gihe, igihe cyose babonye abakora ibyaha cyane kubaka mukajagari kuko bitwara ubuzima bw’abantu, kandi bakaba bijyana na ruswa. Aba bayobozi bongeye na none gusaba guhashya no guca burundu ibiyobyabwenge mu rubyiruko ndetse no mu babikora.
Prezida Paul Kagame, yavuze ko uyu wari umwanya mwiza wo kubonera hamwe abayobozi bose kugirango baganire kandi abaganiriza nk’Abayobozi b’Igihugu cyacu.
Nyakubahwa Umukuru w’Igihugu yabwiye abayobozi gusuzuma ibidakorwa, kuko iyo ikintu kigomba gukorwa ntigikorwe haba hari ikibazo kandi akenshi niko bimeze.
Yatanze urugero nko ku buhinzi, ko niba ubuhinzi bwacu buterwa nuko imvura yaguye, yaba itaguye inzara ikica abantu, ubwo ko haba hari ikibazo, kuko amazi y’imvura yakabaye afatwa ku buyo akoreshwa mu kuhirira imyaka mu gihe cy’izuba, ariko ntibikorwe. Yagizi ati : “Nubwo tudafite ubushobozi bwo gutegeka imvura igihe igwira, ariko dufite ubwo gufata amazi igihe imvura yaguye”.
Umukuru w’Igihugu yongeye kwibutsa abaraho ko umutekano ari ingenzi, nubwo umuntu yaba afite ibyangombwa byose, agomba kumenya ko nta muntu numwe ugomba guhungabanya ibyo wagezeho bityo ukabirinda, yabwiye abari aho ko iyo umuntu areba ukoresha ibiyobyabwenge yarangiza akamwihorera agirango we ntibimureba, burya twese bitugiraho ingaruka.
Nyakubahwa Peresida wa Repubulika, yongeye kwihaniza abayobozi bagifite umuco mubi wo kwangiza umutungo waho bayobora. yavuze ko ataribyo kandi n’ababirebera biba bagaceceka nabyo atari byo.
Yasabye abari aho kurwanya ruswa, kuko narwo ari urugamba nk’urundi, kugirango bitazakomera ugasanga Igihugu cyacu cyabaye igihangange muri ruswa. Mu ijambo rye Umukuru w’Igihugu yasoje asaba abitabiriye inama guha agaciro ibikorerwa mu gihugu (Made in Rwanda) aho yasangije amakuru abari aho nyuma y’urugendo yakoreye mu cyanya cyahariwe inganda (Freee Economic Zone). Yasabye abatanga amasoko ko bakwiye guha agaciro ibikorerwa iwabo cyane ko bifite agaciro gakomeye ndetse ari ibyo gushigikirwa.
Nyuma yokuganiriza abari bitabiriye inama, yanatanze umwanya kugirango babaze ibibazo. Bimwe mu bibazo byabajijwe, harimo ikibazo cy’abantu bafite ubutaka bunyuramo ibikorwa remezo, bakaba bakibusorera kandi batemerewe gukoreramo ibikorwa birambye. Minisitiri ufute Ibikorwa remezo mu nshingano, yavuze ko bagiye kubyihutisha bakabikemura vuba.
Umunsi ukaba warashojwe na morale abantu bacinya akadiho.


text:
Basaniwe amateme yari amaze amezi 10 asenywe n’ibiza
Abaturage bo mu Karere ka Gakenke bahamya ko bagiye kongera guhahirana, nyuma y’isanwa ry’amateme agera kuri 18 yari yarasenywe n’ibiza.
Batangaje ibi ubwo muri ako karere batahaga ibiraro 18 byubatswe na Minisiteri ishinzwe gucyura impunzi no gukumira ibiza (MIDIMAR) ifatanije n’imiryango itegamiye kuri Leta, tariki ya 27 Werurwe 2017.
Ibyo biraro byatashywe ni ibyo mu Mirenge ya Gakenke, Gashenyi, Muyonge na Rushashi. Byuzuye bitwaye Miliyoni 216RWf.
Imvura nyinshi yaguye mu Karere ka Gakenke mu ijoro ryo ku itariki ya 07 rishyira tariki ya 08 Gicurasi 2016, yasenyeye abantu ndetse inangiza ibikorwa remezo bitandukanye birimo imihanda n’ibiraro.
Abaturage bo muri ako karere bavuga ko ibiza byatewe n’iyo mvura byatumye ibiraro bitandukanye bihuza imirenge bisenyuka, bibaheza mu bwigunge ku buryo ngo kuva mu murenge ujya mu wundi byari ingorabahizi.
Barengayabo Felicien wo mu Murenge wa Gashenyi yishimira ko ibyo biraro byongeye kubakwa umurenge wabo ukongera kuba nyabagendwa.
Agira ati “Imvura yaraguye iraza irabitwara byose dusigara mu bwigunge, n’uwejeje igitoki cyangwa ibirayi n’ibishyimbo akabura ukuntu yabigemura ku isoko ryo kuri Base.
Ariko aho ibi biraro babikoreye nta kibazo dufite, iyo ushatse ujyana igitoki, ukajyana ibirayi byose bikagera ku isoko nta kibazo, ubu byarakemutse.”
Ibyo biraro byatashywe ni ibyo mirenge yibasiwe cyane n’ibiza kurusha indi.
Umuyobozi w’Akarere ka Gakenke, Nzamwita Deogratias asobanura ko nyuma y’ibiza bahuye n’akaga gakomeye gusa ngo bashimira uburyo Leta y’u Rwanda yababaye hafi.
Agira ati “Mwaradufashije ku buryo nyuma y’ibyo biza, ubu abaturage baratekereza k’ubuzima busanzwe bwo kwiteza imbere. Birumvikana ko iyo mutaza ubu hari benshi baba bamerewe nabi.”
Akomeza avuga ko hakiri ikibazo cy’imiryango 25 yasenyewe n’ibiza igicumbikiwe n’abaturanyi kuko hataraboneka ibibanza byo kububakiramo inzu. Hari ngo n’ibiraro binini bitandatu bitarakorwa neza.
Minisitiri ushinzwe gucyura impunzi no gukumira ibiza, Mukantabana Saraphine ahamagarira abaturage gufata neza ibyakozwe.
Agira ati “Ibi bikorwa tuba dukorewe tujye tubifata neza, uturanye n’ikiraro ukirebe nk’umutungo wawe urenze nk’uko ucunga ukamenya ‘uti isahani abana bariraho irihe.
N’icyo kiraro,n’udaturanye nacyo ajye akireba avuge ati ‘ese nta byatsi byagiyeho bishobora kucyangiza! Rwose mumenye ko ari ibintu biba byavuye kure kandi bikadukura kure.”


text:
Imitavu ni itorero ry’abana bagera ku 100 bari hagati y’imyaka 6 na 15, rikorera ibikorwa byaryo mu murenge wa Gahara, akarere ka Kirehe. Ibikorwa byaryo bikaba byaragize uruhare mu guhindura imitekerereze y’abaturage, nabo bagahagurukira kugira uruhare mu gukumira no kurwanya ibyaha aho batuye.
Itorero Imitavu rimaze imyaka 8 rishinzwe, mu mwaka wa 2014 ubwo Polisi y’u Rwanda yashyiragaho amarushanwa y’ibihangano bitandukanye bishishikariza buri muturage kugira uruhare mu gukumira no kwirinda ibyaha, ryaje gutsinda ayo marushanwa kubera indirimbo yaryo yashishikarizaga abantu kugira uruhare mu kwicungira umutekano, rihabwa ibihembo bitandukanye.
Ubu, baba abayobozi b’inzego z’ibanze, abaturage ndetse na Polisi ikorera mu karere ka Kirehe, bavuga ibigwi iri torero, uko ibikorwa byabo byahinduye Umurenge wa Gahara nk’umwe mu mirenge y’icyitegererezo irangwamo umutekano, kandi mbere ariwo warangwagamo ibyaha byinshi.
Uyu murenge utuwe n’abaturage bakabakaba ibihumbi 80, ahanini b’abahinzi borozi, ukaba ari umwe mu mirenge 12 igize akarere ka Kirehe, ukaba uhana imbibi n’ibihugu bya Tanzaniya n’u Burundi, ikaba ari nayo mpamvu ugaragaramo imipaka aho imitere yayo iha icyuho cyangwa ikoreshwa n’abinjiza ibiyobyabwenge mu gihugu.
Uwashinze akaba n’umuyobozi w’itorero Imitavu witwa Dufitumukiza Fiston w’imyaka 26, avuga ko mu myaka 8 ishize batangiye iki gikorwa cyo guhuriza hamwe aba bana bakabashishikariza kugira uruhare mu gukumira no kurwanya ibyaha no kugira umutima wo gukunda igihugu, bahura buri wa gatandatu bakajya inama y’uko bashishikariza bagenzi babo ndetse n’abantu bakuru kugira uruhare mu gukumira no kurwanya ibyaha, cyane cyane ibiyobyabwenge, ihohoterwa rikorerwa abana n’irishingiye ku gitsina.
Yaravuze ati:”Ubutumwa bwabo bwo kwirinda ibiyobyabwenge n’ibindi byaha akenshi, babunyuza mu bihangano byabo birimo imivugo n’indirimbo. Kugeza ubu, ubu butumwa bwuviswe na benshi barimo n’ababyeyi babo ndetse na bagenzi babo bigana mu mashuri aho biga.”
Aba bana mu biganiro bagirana, banatanga amazina y’abaturage baturanye mu midugudu yabo bacuruza bakanakoresha ibiyobyabwenge, kandi nk’uko Polisi ikorera mu karere ka Kirehe ibitangaza byabyaye umusaruro ushimishije, kuko byatumye hafatwa ababyishoramo, cyane cyane ababyinjizaga babinyujije muri Gahara nk’imwe mu nzira yabyo yabisakazaga mu karere kose.
Umuyobozi wa Polisi mu karere ka Kirehe Superintendent of Police (SP) James Rutaremara yaravuze ati:”Hari n’umwe muri aba bana watanze amakuru avuga ko umwe mu babyeyi be acuruza ibiyobyabwenge, aya makuru yaje gutuma uwo mubyeyi afatwa, ashyikirizwa ubutabera ahamwa n’icyaha ubu akaba yarakatiwe ari kurangiza ibihano bye.”
Kugirango ubu bukangurambaga bugere kuri bose, hari n’igihe abafatiwe mu biyobyabwenge no mu bindi byaha berekanwa mu ruhame, bagasaba imbabazi abaturage kandi bakiyemeza kutazabisubira.
Ubu ibikorwa by’aba bana bitangiye no kugezwa mu mirenge ituranye na Gahara ya Gatore, Kigarama na Nyamugari.
Kuri iyi ngingo Dufitumukiza yaravuze ati:”Dufite gahunda yo kugeza ibikorwa by’Imitavu mu karere kose ka Kirehe, ndetse byanadushobokera tukabigeza mu gihugu hose.”
Abaturage ba Gahara nabo bemeza ko ibikorwa by’aba bana byabereye urugero abandi, baba abakuru n’abato, bikaba byaranahinduye imitekerereze ya benshi mu baturage ba Gahara.
Umwe mu baturage ba Gahara witwa Karemera Rodrigue yaravuze ati:”Ibikorwa bibi byaberaga mumiryango yacu byaracitse, kuko iyo aba bana bahuye, barebera hamwe uko umutekano mu miryango no mu baturanyi wifashe. Bamwe muri twe bakuru biradutangaza kandi bikadukoza isoni iyo abana bato nk’aba baje mu ngo zacu bakatwigisha kandi bakatwibutsa inshingano zacu zo kwibungabungira umutekano, bakatwigisha kurengera uburenganzira bwabo no kubuharanira, ndetse rimwe na rimwe bakatwigisha uko tugomba kubana neza mu miryango yacu.”
Yakomeje avuga ati:”Ubu nta mugabo ugihohotera umugore cyangwa umwana, kuko n’ubikoze aba azi ko biri bumenyekane kuko aba bana ntibihanganira ibyaha, twe rero nk’abantu bakuru twumva aba bana bakwiye guterwa inkunga bakageza ibikorwa byabo byiza no mu yindi mirenge.”
SP Rutaremara nawe yemeje ko ibikorwa by’aba bana byatumye “abaturage batongera kwishora mu byaha.”
Yaravuze ati:” Gahara wari umwe mu mirenge warangwagamo ibyaha byinshi, ariko guhera aho aba bana batangiriye kwigisha abaturage, ibyaha byaragabanutse ku buryo bugaragara.”
Imibare igaragaza ko kubera ubu bukangurambaga, kuva uyu mwaka watangira, mu biro 200 by’urumogi bimaze gufatwa mu karere kose nta na kimwe cyafatiwe mu murenge wa Gahara.
Mu rwego rwo gutera inkunga akarere ka Kirehe gukomeza kugera ku ntego yako yo gukumira no kurwanya ibyaha, Polisi y’u Rwanda yagateye inkunga y’imodoka na moto yahawe Umurenge wa Mushikiri, bifasha mu kugenzura uko amarondo akorwa no mu bindi bikorwa byo kubungabunga umutekano.
Umunyamabanga nshingwabikorwa w’akarere ka Kirehe Zikama Eric yavuze ko imikoranire myiza ya Polisi n’abaturage ba Kirehe ndetse n’ibikorwa by’Imitavu byabyaye umusaruro.
Yaravuze ati:”Twamaze kubona uruhare rw’ibikorwa by’Imitavu mu murenge wa Gahara, turizera ko ibikorwa byabo nibigera no mu yindi mirenge nk’uko turi kubiteganya abantu bazahindura imitekerereze bakareka kwishora mu byaha.”
Abaturage banafite icyizere ko ibyaha bizagabanuka muri aka karere kubera ubufatanye buri hagati ya Polisi z’ibihugu by’u Rwanda na Tanzaniya cyane cyane kurwanya ibiyobyabwenge ku mpande zombi.
Inzego za Polisi z’impande zombi mu minsi ishize ziyemeje gufatanya mu gukora imikwabu yo kurandura no guca burundu ahahingwaga urumogi ku ruhande rw’Igihugu cya Tanzaniya


text:
Jun 01, 2014 Mupende Gideon Tman Abahanzi Comments Off on Umuraperi Padiri J.Francois mu kumurika Album ye yerekanye ko Hip Hop ari ibintu bye
Muri Kiliziya Gatulika hari kugenda haboneka udushya twinshi turi gutangaza benshi barimo n’abakristo b’iryo dini aho benshi badatinya kuvuga ko hari kuba impinduramatwara. Kur’uyu wa gatanu taliki ya 30/05/2014 kuri St Paul hano muri Kigali habereye igitaramo kidasanzwe cya Padiri Jean Francois Uwimana umuhanzi mu ndirimbo zihimbaza Imana mu njyana ya Hip Hop.
Ahagana nk’isaa Moya z’umugoroba w’uyu wa gatanu nibwo namanutse mva mu mujyi rwagati nerekeza kuri St Paul ahaberaga igitaramo cya Padiri J Francois warimo amurika umuzingo wa mbere w’indirimbo ze witwa SINGIZA NYAGASANI ugizwe n’indirimbo za Hip Hop n’izindi zikozwe mu njyana ya Raggae zombi zikaba zitamenyerewe muri Kiliziya Gatulika.
Iki gitaramo cyari cyitabiriwe cyane cyane n’urubyiruko rwari rwaje kureba umupadiri wiyemeje kuririmba injyana ya Hip Hop ikunzwe n’urubyiruko rwinshi. Aho nari mpagaze mu Kiliziya benshi mu bo twari twegeranye bari mu byishimo bidasanzwe ubwo Padiri yarimo aririmba indirimbo ye ya Hip Hop yitwa Gusenga.
Mur’iyo ndirimbo Padiri J Francois avuga ko nta muntu ukwiye gutera Imana ubwoba ayigaragariza ubwoko bw’isengesho aba yasenze,mur’iyo ndirimbo aho umwe abwira Imana ati Nsubiza kuko njye nsenga nk’abagabo,undi nawe akayibwira ko asenga mu ijwi rituje nk’iry’abagore,ariko Padiri J Francois akavuga ko iryo terabwoba atariryo Imana yashingiraho igusubiza.
Umwe mu basore bari bitabiriye iki gitaramo wagaragaje ibyishimo byinshi byo kubona umukristo Gatulika byongeye w’umupadiri arapa ndetse abikomeje,Christie Cyuzuzo umusore wari wambaye nk’abaraperi n’ingofero mu mutwe aganira na Isange.com yadutangarije impamvu yasaazwe n’ibyishimo.
Christie yagize ati Njye ntabwo nkunda kujya mu bitaramo ariko nkimara kumva umupadiri uri gukora Hip Hop nahise ngira amatsiko yo kuzaza mur’iki gitaramo cye kandi byanshimishije cyane kumubona,abafite ingabire yo kuririmbira Imana nabasaba kuyikoresha.
Tumubajije niba nawe afite gahunda yo kuzaba Umuraperi bityo Padiri akaba amufunguriye umuryango Cyuzuzo Christie yadusubije mur’aya magambo “Njye wenda ntabwo nari mbifite mu nzozi za hafi ariko biranshimishije cyane kuba njyiye kujya nshyira indirimbo za Hip Hop muri Ipad yanjye ndetse nazajya njya no mu Kiliziya nkaba nazisangayo.
Twifuje kumenya impamvu abitabiriye icyo gitaramo abenshi muri bo ari urubyiruko gusa, maze tuganira n’umwe mu baririmbyi ba Chorale Christus Regnat tutari butangaze amazina ye maze atubwira ko abantu bakuze batakwirirwa baza mur’icyo gitaramo kubera kutiyumvamo cyane izo njyana zirimo Hip Hop na Reggae. Hagati aho ariko urubyiruko rwo rwashyizwe i Gorora kubw’iyi njyana nshya yinjiye muri Kiliziya Gatulika.
Mu kiganiro kandi Isange.com yagiranye n’umuhanzi Francois Ngarambe Xavier umwe mu bantu bakuze bari bitabiriye iki gitaramo,uyu akaba azwi mu ndirimbo Umwana ni umutware yadutangarije ko Padiri Jean Francois azanye impinduka muri Kiliziya Gatulika kuko injyana ya Hip Hop urubyiruko rwinshi ruyikunda.
N’ubwo benshi bashimiye Padiri Jean Francois kubw’ingabire yahawe n’Imana yemeye gukoresha,hari abandi usanga batariyumvisha ukuntu umupadiri yagaragara arimo kurapa kandi bamwe bajyaga bibwira ko iyi njyana ikorwa n’abantu b’abasitari bakaba baribazaga niba Padiri yaba agiye nawe kuba umusitari,ndetse hari n’abandi bavugiraga mu matamatama ko ari amaraso ya Gisore abimuteye bavuga ko azagera aho bikamuvamo.
Ibyo byatumye Isange.com twegera Padiri Jean Francois Uwimana adutangariza ko kuririmba ari ibintu yatangiye kuva cyera kandi akaba azabikomeza kuko ari ingabire yahawe n’Imana kandi akaba akwiye kuyikoresha.
Nyuma yo kumurika iyi Album y’amajwi,Padiri Jean Francois agiye kwinjira mu gikorwa cyo kuzikorera amashusho bityo mu gihe kitarambiranye nk’uko yabidutangarije akazabasha kwereka abakunzi be indirimbo z’amashusho ndetse kugeza ubu akaba amaze gukora indirimbo ebyiri.
happy wheels
Jun 25, 2017 0Share this on WhatsApp Abayoboke b’Itorero rya ADEPR mu Rwanda, akarere ka Gasabo. Kuri iki cyumweru tariki ya 25/6/2017 bateraniye kuri Dove Hotel-Gisozi mu rwego rwo gusengera amatora y’umukuru w’igihugu ateganyijwe mu kwezi kwa munani 2017. Abakristo basaga ibihumbi bine (4000), bahagarariye ibyiciro bitandukanye biboneka mu itorero rya ADEPR, byiganjemo amakorali agera kuri 13 yaririmbye […]
Jun 16, 2017 2Share this on WhatsApp Nyakubahwa Muvuzigi w’Itorero rya ADEPR mbanje kubasuhuza! Njyewe ubandikiye nitwa Intumwa y’Imana Paulo wa 5 (Utari uwo muri Bibiliya) Mbere ya byose mbanje kwifatanya namwe mu kwishimira inshingano nshya muherutse guhabwa kugira ngo muragire umukumbi w’Imana. Mu by’ukuri nashimishijwe cyane nuko ari mwe mwahawe kuyobora Itorero mu gihe cy’inzibacyuho. Itorero rimaze […]
Jun 27, 2017 0Share this on WhatsApp Mu gihe hirya no hino mu matorero yo mu Rwanda hakomeje kugaragara umuyaga uhuha, kuri ubu nabwo rurambikanye hagati y’umushumba mukuru Sekimonyo Fidele n’abayoboke b’iri Torero Methodiste Unie International baramurega kugurisha urusengero rwa Kabaya ho mu Karere ka Ngororero, akanaregwa kwimakaza icyene wabo mu buyobozi bw’Itorero aho atanga amasoko hatabaye ipiganwa […]


text:
Rwanda | Nyabihu: Mu rwego rwo kurwanya isuri n’ibiza hashyizweho gahunda ya “Twibature” izajya ikorwa iminsi 3 mu cyumweru
Akarere ka Nyabihu ni kamwe mu turere tw’u Rwanda dukunze kwibasirwa n’isuri ndetse n’inkangu, bitewe...
Rwanda : “Intara y’Amajyaruguru ntiyazahajwe cyane n’ibiza n’ubwo ari imisozi miremire” Guverineri Bosenibamwe
Umuyobozi w’intara y’Amajyaruguru, aravuga ko intara ayoboye itazahajwe cyane n’ibiza kimwe n’izindi ntara...
Rwanda | Nyabihu: Gahunda zo gukangurira abahinzi kurwanya isuri zirakomeje ariko hanakumirwa ingaruka z ibiza
Akarere ka Nyabihu ni kamwe mu turere tugizwe n’imisozi miremire aho imirenge igera ku 8 muri ako karere iri mu gace...
Rwanda | Gicumbi – Barakangurirwa kwitabira gukoresha Biyogazi kuko birinda kwangiza ibidukikije
Ubusanzwe muri gahunda ya leta harimo gahunda yo gukwirakwiza ingufu za biyogazi mu ngo abaturage batuye mu karere...
Rwanda | Huye: abatuye mu Murenge wa Tumba biyemeje kwikorera imihanda
Imihanda yo mu Murenge wa Tumba iherereye mu gice cy’umugi, yabaye nabi ku buryo no kuva aho umuhanda Tumba-Rango...


text:
Abo baturage bahamya ko bafitiwe umwenda w’amezi abiri abandi atatu bitewe n’igihe bamaze bakora. Nyamara ngo mu masezerano bafitanye n’umukoresha wabo yo yerekana ko bagombaga kujya bahembwa buri byumweru bibiri.
Bose uko ari 420, bakora umuhanda no mu materasi y’indinganire. Amafaranga batarishyurwa abarirwa muri miliyoni 8RWf.
Iyakaremye Adela avuga ko bamurimo ibihumbi 40RWf. Ahamya ko kuba atarahembwa byamuteye ubukene, bituma atohereza abana be ku ishuri.
Agira ati "Nta handi nkura amafaranga kandi mfite abana ngomba kugurira ibikoresho by’ishuri ubu bicaye mu rugo".
Si we gusa ufite icyo kibazo kuko na bagenzi be batandukanye bavuga ko abana babo bakiri mu rugo kuko batajya ku ishuri batujuje ibisabwa.
Aba bakozi biganjemo abagore bavuga ko uku kutishyurwa binabateza inzara mu miryango yabo kuko bakora muri VUP buri munsi ; nkuko Mukeshimana Beatrice abisobanura.
Agira ati "Uretse n’abana tutohereje kwiga, n’aho bari mu rugo barashonje kuko aho twagakuye icyo kurya batatwishyura".
Umunyamabanga nshingwabikorwa w’umurenge wa Matyazo, Habiyakare Etienne yemera ko habaye gukererwa kwishyura abo bakozi.
Agira ati "Koko abaje mbere twabishyuye igice kimwe ariko abaje nyuma ntibarishyurwa na rimwe.
Twakoze urutonde turwohereza muri SACCO ariko bitinzwa nuko ubu iyo koperative iri mu igenzura (control) riisoza umwaka (2016) tukaba tugitegereje ko babikora abaturage bagahembwa".
Umuyobozi w’Akarere ka Ngororero, Ndayambaje Godfrois we avuga ko niba hari abakozi batarahembwa ari amakosa y’ababishinzwe kuko amafaranga ya VUP ahari.
Agira ati « Amafaranga arahari ndetse twanayagejeje mu makoperative (SACCOs) bahemberwamo, ubwo amakosa ni ay’ababishinzwe ».
Uretse uku gukererwa kwishyurwa, abo bakozi banavuga ko amafaranga 1000RWf bahabwa kuva saa moya za mu gitondo kugera saa cyenda z’umugoroba ari make cyane. Bifuza ko yongerwa.
Ariko ubuyobozi bwo bubabwira ko badafite ubushobozi bwo kongera ayo mafaranga kuko agenwa ku rwego rw’igihugu.


text:
Umuvandimwe RuhatijuliEtienne aradukosora ku nyandiko yacu iheruka:"AGATENDO MU DUTENDO: Nyuma y'aho bamwe mu bayobozi b'amadini bameneye amavuta ku mipaka y'u Rwanda ngo rutazaterwa na ba Kayumba Nyamwasa muri 2010, Paul Gitwaza nawe aheruka gukora agashya vuba aha yikorera igunira ngo ririmo ibibazo by'abanyarwanda ajya kubitura imana yo muri Israel!/NKUSI Yozefu"
No comments:
Post a Comment
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Igihombo yagize arakibarira muri miliyoni 37,500 kuko ibiti ibihumbi 12 na 500 bya kawa byangiritse buri giti yari amaze kugitakazaho ibihumbi bitatu,mu gutera kuzikorera gusasira n’ifumbire.
Uwateje iyo nkongi kugeza ubu ntaramenyekana,kuko abaturage mu Murenge wa Murama ahitwa i Sakara (aho uwo murima uri) bavuga ko ku wa 27 Kanama 2016 babonye umuriro uzamuka mu musozi, ariko bagerageza kuwuzimya urabananira kugeza ugeze mu ikawa z’uyu muturage.
Uyu muhinzi, wari umaze iminsi yegukana ibihembo by’umuhinzi ntangarugero wa kawa mu Karere ka Ngoma, avuga ko ari igihombo gikomeye aguyemo kuko nta bwishingizi yari afite ndetse akaba nta bushobozi yahita abona bwo kongera guhita azihinga.
Yagize ati “Ni igihombo gikomeye ngize ubwanjye kuko nta bwishingizi bw’izi kawa nari mfite. Ni igihombo kuri njye no ku gihugu kuko ikawa yinjiza amadovize, ntabwo zagakwiye kononwa bene aka kageni.”
Uyu muhinzi ahamya ko yashatse kugura ubwishingizi bwa kawa ye ariko bakamunaniza akabireka.
Yagize ati “Nagerageje kenshi njya mu masosiyeti atandukanye ariko bakananiza. Bamwe bakambwira ngo njye mu shyirahamwe. Hari n’aho bambwiye ko ngo natanga ibihumbi 500 hanyuma yagira ikibazo bakanyishyura ibihumbi 800 cyangwa miliyoni, ugasanga na none aragusubiza ayo wamuhaye.”
Uretse uyu muhinzi uvuga ko yahombye bikomeye, bamwe mu bakozi bakoraga mu mirima ye na bo bararirira mu myotsi kuko bagiye kubura akazi kandi bakoragamo ku buryo buhoraho.
Gatarayiha Celestin, Umuyobozi w’Ishami rishinzwe Kawa muri NAEB, avuga ko abahinzi ba kawa ari abafatanyabikorwa bakomeye ba NAEB, bityo ko hazarebwa uburyo uyu muhinzi yafashwa.
Gatarayiha agira inama abahinzi ba kawa kujya bakora imihanda izengurutse imirima yabo,ngo bifashe mu gukumira imiriro.
Ubuyobozi buvuga ko umurima wa kawa wa Ndengabaganizi wahiye ungana na hegitari ebyiri n’igice mu gihe Ndengabaganizi avuga ko ari hegitari eshanu.
Ibitekerezo ( 1 )
Naba nawe zahiye uzifite! njye ko ntanizo ngira basi ngo nsigarane icyo gisambu cyahiye se.....!


text:
Ntabwo najya kwirirwa mpfusha ubusa umwanya wanjye mbeshyuza FPR ivuga ko mu Rwanda ireme ry'uburezi ryazamutse kuko n'abategetsi b'u Rwanda bazi neza ko ubu kwigira mu Rwanda ari uguherekeza abandi cyane cyane mu mashuri abanza n'ayisumbuye.
Abanyarwanda twese nta n'umwe uvuyemo dufite uburenganzira n'inshingano ku burezi
Ndongera kwisegura ku basomyi ba SHIKAMA nzi ko bakunda byacitse na politiki ishyushye. Uyu munsi rero ndashaka gusangira namwe uko uburezi bwitwaye mu Rwanda kuko mbizi neza bitewe n'uko nabwo nabukozemo igihe kingana n'imyaka 2 n'amezi ane nigisha mu mashuri yisumbuye.
Iyo mvuze ko buri munyarwanda afite uburenganzira ku burezi, mba nshaka gusobanura ko buri wese yemerewe kwiga kugeza aminuje kandi akiga ibyo ashaka(ishami), akabyigira aho ashaka(ahantu) ariko cyane cyane akabyigishwa n'ababifitiye ubushobozi. Iki rero FPR cyarayinaniye kuko gukura igihugu mu Gifaransa kigashyirwa mu Cyongereza byatumye abarimu bahitamo kwemera kwigisha ibyo batumva neza kuruta kuvugisha ukuri kuko bari kwirukanwa.
Ni ukuvuga ko rero niba waragize uburenganzira bwo kwiga neza kandi ukabigeraho, numva ari ngombwa ko wagira ishyaka ryo guharanira ko abana b'u Rwanda nabo biga neza. Ibi bikaba bishoboka mu gihe buri wese yagira uruhare rutaziguye mu gukangurira abafata ibyemezo mu Rwanda birebana n'uburezi guhindura ingendo kuko iy'undi ivuna ikanatanga umusaruro mucye cyane. Ibi bikaba aribyo birebana n'icyo nise kugira inshingano ku burezi mu gihugu cyacu.
Ese mwari muzi ko ubu mu Rwanda abana 160 bigira mu cyumba kimwe mu mashuri abanza!
Kubera akaga u Rwanda rwahuye nako mu 1990 indunduro yako ikaba mu 1994 no mu myaka yakurikiyeho kugeza n'uyu munsi, byatumye abanyarwanda batatana cyane ku buryo ubu buri wese afite amakuru ku Rwanda yihariye. Kuri bamwe aba ari mabi ndetse y'incamugongo(abenshi), ku bandi amakuru aba ari ibinyoma, ku bandi aba ari ukuri kuzuye, ku bandi aba ari ubuhamya bwabo bwite, ku bandi...
Ku birebana n'uburezi rero nagira ngo mbamenyeshe ko mu Rwanda henshi abana 160 bigira mu cyumba kimwe mu mashuri abanza. Mu burezi bumeze butya ni ibibazo gusa ndetse ku buryo utabona uko ubisobanura uretse gucishiriza. Ikiza ku isonga ni ukumenya niba abana bose bafashe ibyo bigishwa.
Kugira ngo mwarimu abimenye bimusaba kubaha imikoro(devoirs/ homeworks). Gukosora impapuro zingana zitya hanyuma ugakurikirana byihariye abo ubona bari hasi biragoye. Ikindi giteganywa mu kwigisha ni uguhamagara abana mu ikayi mbere yo gutangira isomo kuko bigufasha kumenya abasiba.
Ibi nabyo biragoye kuko niba isomo rigenewe iminota 50, guhamagara abana 160 ntushobora kubarangiza mu minota iri munsi ya 20. Ibi bikagira ingaruka ikomeye ku burezi kuko mu minota 30 isigaye utabasha gutangira isomo uko wariteganije. Ibi bikajyana n'ikindi kibazo gikomeye cyane kirebana n'urusaku mu ishuri, ikibazo cyo gukoperana, ikibazo cy'icyocyere, ubushyuhe n'inyota, kwicarana ari 4 ku ntebe imwe bigatera imbogamizi mu kwandukura ibyo mwarimu yigisha.
Mu mashuri yisumbuye naho ni uko:«abanyeshuri 85 bigira mu cyumba kimwe cy'infunganwa!»
Ikibazo twavuze kiri mu mashuri abanza ntabwo giherera aho gusa kuko kizamuka no mu mashuri yisumbuye. Iyo winjiye mu ishuri ugasangamo abanyeshuri 85 batangiye kuba ingimbi bafite amaraso ashyushye, urusaku rukuziba amatwi.
Mu mashuri yisumbuye ho ikibazo kiremera kurusha mu mashuri abanza kuko imikoro iba igomba kuba myinshi kandi bikaba ngombwa ko mwarimu akurikirana abana bose ngo abasindagira abafashe kugera ku muvuduko w'ababyumva neza kubarusha.
Kiliziya Gatulika nayo yaguye mu mutego wa FPR wo kwishakira inoti:Ubuhamya nahagazeho nigisha mu ishuri ryisumbuye rya diyosezi Gatulika ya Kabgayi
Kuva taliki 09 Mutarama 2012 nahawe na diyosezi ya Kabgayi ko kwigisha mu ishuri ryisumbuye ryitwa College Saint Jean Nyarusange ryategekwaga na Padiri SIBOMANA Oswald. Nigishije isomo ryitwa ENTREPRENEURSHIP mu myaka ya 1, 2, 4, 5 na 6. Icyantangaje ni ukubona mu ishuri harimo abana 75 ariko ukabona Umusaseridoti arakomeza kwakira ababyeyi bazanye abana agapakira ishuri nk'upakira ibijumba mu mufuka.
Ababyeyi b'abanyarwanda bafashwe n'umutego wo kwibwira ko Kiliziya Gatulika igifite uburezi bufite ireme naho byahe byo kajya! Mu by'ukuri padiri ntabwo namurenganya kuko ari ikibazo igihugu cyose gifite. Iki kenshi abarimu twakundaga kugipfa na Padiri tumutonganya, tumugisha impaka mu nama y'abakozi duca amarenga ko abana ari benshi cyane mu ishuri ariko we ati MUGOMBA GUFATA NEZA ABAKIRIYA!
Uburezi bw'u Rwanda bugomba kuvugururwa byanze bikunze kandi buri wese agatanga umusanzu we
Kuva u Rwanda rwabona ubwigenge Paul KAGAME atemera kugeza uyu munsi, minisiteri y'uburezi niyo yahinduriwe ba minisitiri inshuro zitabarika ibi bikajyana no kuyihindurira inyito nka MINEPRISEC, MINESUPRESS na MINEDUC,...Mu bayiyoboye, abanyarwanda twibuka cyane nka Colonel NSEKARIJE Aloys, UWIRINGIYIMANA Agathe, Laurien NGIRABANZI, Dr Colonel Joseph KAREMERA twahimbye NYAMUCA(kubera gucagagura dipolome z'abaswa), Dr Vincent BIRUTA, Dr Charles MULIGANDE, Dr Daphrose GAHAKWA, Dr. Jeanne D'Arc MUJAWAMARIYA,... uheruka ari nawe uyirangaje imbere ubu akaba ari Prof. Silas LWAKABAMBA.
Nkurikije uko nasize ibintu bimeze mu Rwanda, nibwira ko Perezida Kagame n'abajyanama be babonye ko muri MINEDUC nta kigenda maze bakazanamo uwaminuje unafite uburambe mu burezi ariwe Prof. Silas LWAKABAMBA. Nyamara n'ubwo LWAKABAMBA yaba afite uburambe, ibyazambye bikeneye kuzahurwa ntibigira ingano ku buryo wenyine ntacyo yashobora.
Muri SHIKAMA turabona ikibazo kigomba gucyemurwa mbere ya byose ari ukugabanya ubucucike mu ishuri kandi kugira ngo bikorwe hagomba kubakwa ibyumba by'inyongera ndetse no gutangiza amashuri mashya. Kugira ngo bikorwe hakenewe amafaranga. Ese leta ya FPR irayafite? Ese ubundi ingengo y'imari ya leta ikoreshwa mu burezi irahagije? Hanyuma se ikibazo cya FPR yikubira isoko ryo kubaka ikubaka ibikwangari nyuma y'imyaka 4 bigasenyuka (bikariduka) ku kagambane na Leta ya FPR, ministiri Prof. Silas LWAKABAMBA afite ubushobozi bwo gukoma mu nkokora agatsiko ka Kagame na FPR kikubira byose? Ntacyo mvuze ntiteranya!
UDAHEMUKA Eric
shikamaye.blogspot.no
Shikama ku Kuri na Demukarasi(SKUD)


text:
Mu ryamukuru rya none kuri City Radio 88.3 reka umusaza Oswald abaganirire ku bwoba umuntu agirira ikintu kigiye kuba ariko atazi uko kiraba kimeze. Nka bwa bundi umuntu agira mbere y’uko atangira ikizamini cyangwa irindi bazwa iryo ari ryo ryose.
Ubwoba bw’icyo utazi bugirwa n’inyamaswa zoze aho ziva zikagera. Akamaro kabwo ni ntagereranywa kuko ari bwo butuma inyamaswa ifata ingamba zo kwirinda no kwitabara.
Ku bantu, ubwoba nk’ubu bushobora kuba ubw’umuntu umwe cg bukabafatira icyarimwe ari benshi iyo bari kumwe. Ni bwa bwoba umuntu agirira ikintu yumva ko ari kibi kigiye kumubaho. Ngira ngo nta wudatinya urupfu, umwijima, gucyura umunyu kimwe n’iriya stress umuntu agira iyo azi ko hari impinduka zigiye kubaho. Nk’iyo hari bamwe mu bakozi bari busezerwe cyangwa perezida ari bushyireho guverinoma nshya.
None se ni nde utagira ubwoba iyo agiye gufata ijambo imbere y’abantu benshi. Mpise nibuka umwarimu watwigishaga mu mashuri yisumbuye watubwiye ukuntu yagiye gusoma bwa mbere mu buzima bwe isomo mu misa ku Nyundo ubwo bigaga mu mashuri yisumbuye. Ati “Muzi uko byangendekeye, umufurere yanyeretse aho ijambo ndasoma riri muri bibiriya, nshyiramo akamenyetso, ndaryitoza. Yambwiye ko iyo usomera abantu utagumisha amaso mu gitabo; ko ahubwo unyuzamo ukararanganya amaso mu usomera. Ati “Reka nzacishe amaso mu bakristu maze ningaruka muri Bibiriya nyoberwe aho nari ngeze. Nagiye kumva numva ibyuya mu kwaha biramanutse, amaguru mu ipantaro aba nk’amaboko, nyoberwa iyo ndi maze mpfa gusoma imirongo mbonye n’itari kuri gahunda.”
Ubwoba si ikintu mwa bantu mwe. Iyo bukabije hari abo butuma biyihagarikaho. Hari n’umusore wambwiye ko umunsi umwe yari mu kizami maze ahera ku kibazo cya mbere asanga atagishobora, icya kabiri biba ibyo, arakomeza agera ku cya nyuma asanga nta nta kimwe yashoboramo. Muzi ibyahise bimubaho? Yahise ngo yirangirizaho.
Bene ibi nibigira uwo bibabaho ntikagirengo ararwaye kuko ntibishobora kukubaho igihe cyose. Uko ugenda umenyera ibigutera ubwoba ni ko ubwoba bugeraho bugashira. Ngira ngo muzi umugani uvuga ngo “wirukankana umugabo cyera ukamumara ubwoba!”
Ubutumwa bwanyu umusaza Oswald arabutegereje kuri facebook kwa Oswald Oswakim no ku rubuga rwe http://www.oswaki.wordpress.com.


text:
Mu nkuru nyinshi SHIKAMA tubagezaho, nta na rimwe twirengagiza ubuzima bw'abanyarwanda kuko iyo amagara atameze neza n'ibindi bipimo fatizo by'ubuzima birahungabana.
Mu 1994 ishyaka rya politiki FPR rimaze gufata ubutegetsi ryihutiye guhindura byose n'ibitari ngombwa ko bihindurwa cyangwa ngo bivugururwe byose bigendera muri uwo mujyo umwe harimo n'urwego rw'ubuzima. Muri minisiteri y'ubuzima uko abaturage basanzwe bahumva biyumvisha ko ibintu ari mama wararaye ariko siko biri kuko ari ibicika muri iyi minisiteri ubu irangajwe imbere na Madamu Dr Agnes Binagwaho.
Muri politiki ya FPR INKOTANYI irebana n'ubuzima bongeyemo ikintu gishya kitabagaho ku ngoma ya Habyalimana ariko gikorwa nabi ku buryo ubu abakinjiyemo barimo kwicuza mu gihe iyo cyigwa neza cyari kubabeshaho n'imiryango yabo bityo n'igihugu kigatera imbere.
Guhabwa ibyangombwa muri MINISANTE ubanje kunyuzwa inzira y'umusaraba
SHIKAMA muri iyi nyandiko turavuza iya bahanda dutabariza abaforomo batangije amaguriro y'imiti ivura abantu mu Rwanda. Abafataga icyemezo cyo gucuruza imiti ivura abantu bategekwaga gushaka ibyangombwa bibahesha uburenganzira bwo gukora uwo murimo. Kugira ngo utangire kujya gusaba ibyo byangombwa wategekwaga kureka cyangwa gusezera ku kazi k'ubuvuzi wakoraga kandi n'ubu niko bikimeze. Iyo ubikoze utya nibwo minisitiri Binagwaho aguha ibyangombwa.
Kugira ngo MINISANTE iguhe iki cyemezo cyo gucuruza imiti usabwa gutegereza amezi atandatu(6) uhereye italiki wandikiyeho ubisaba bisobanuye ko ugomba kumara amezi nta kazi ukora utehereje kandi ushobora guhabwa na MINISANTE igisubizo cyitwa OYA kandi utari busabe gusubizwa mu kazi wari warasezeyeho.
Kugira ngo wandikire MINISANTE usaba uburenganzira bwo gukora iki gikorwa ni ngombwa kwerekana icyemezo cy'uko wakodesheje inzu uzakoreramo mu gihe uzemererwa, warashyizemo ibikoresho byose bya ngombwa, waratanze imisoro ku gikorwa kitaratangira, waraguze n'icyemezo cy'ubucuruzi(Registre de commerce) gitangwa na RDB.
AKARENGANE : "Guhabwa icyangombwa cy'imyaka itatu (3) kitazavugururwa"
Bamwe mu baforomo bemeye guca muri iyi nzira igoye muri SHIKAMA twise iy'umusaraba kubera amananiza uruhuri agoye umwenegihugu bari bazi ko amasezerano y'imyaka 3 azavugururwa nk'uko byari byaremejwe n'abaminisitiri bategetse MINISANTE mbere ya Madamu Dr Agnes Binagwaho. Ku butegetsi bw'abamubanjirije iyo iyi myaka itatu(3) yarangiraga warandikaga mukavugurura amasezerano ugakomeza ubucuruzi bw'imiti nta kibazo.
Ku bwa Ministre Binagwaho siko bikimeze kuko abanditse bose basaba kuvugururirwa amasezerano ubu amaso yaheze mu kirere. Umuntu usoma iyi nkuru SHIKAMA twakurikiranye tukayicukumbura mu mizi ashobora kwibaza uko byagenze? Dore aho akarengane gashingiye:
Umukozi wo mu rwego rwo hejuru wa MINISANTE i Kigali waduhaye aya makuru ariko tukaba tudashobora gutangaza amazina ye kubera umutekano we n'uw'umuryango we, yabwiye SHIKAMA ko mu minsi ishize MINISITERI Y'UBUZIMA yatumije inama yo ku rwego rw'igihugu yatumiwemo abacuruzi b'imiti y'abantu. Iyo nama yari iyobowe na Dr Theo wigeze kuyobora ibitaro bya GIHUNDWE i Cyangugu ari kumwe n'abandi bakozi b'ibikomerezwa muri MINISANTE. Icyo iyo nama yari igamije kwari ukubabwira ko nta wemerewe kuvugururirwa amasezerano y'ubucuruzi bw'imiti ivura abantu.
Muri iyo nama batangaje ku mugaragaro ko ahubwo uwabishobora COMPTOIR PHARMACEUTIQUE yayihinduramo PHARMACIE ariko agashyiramo umukozi wize ibirebana no gutanga imiti.
Hano hakaba havukamo ibibazo kuko muri kontwari wabaga ariwowe uyanditseho kandi unayikoreramo nk'umuforo warangije amashuri yisumbuye A2 gusa wenda ugashyiramo ugufasha bitewe n'icyo waba winjiza. Ukaba ariko mu byukuri wemerewe gucuruza imiti ibaze ugereranyije n'urutonde rw'imiti yemewe mu Rwanda.Ibi bivuze ngo kubera ko imiti myinshi uba utayemerewe nta nicyo winjiza mu rwego rw'inyungu kuko n'abaje bakugana mu by'ukuri imiti myinshi baba bakeneye uba utemerewe kuyicuruza.
Akajagari mu butegetsi bwa FPR buha abaforomo ububasha busumbye kure ibyo bize n'ibyo bashoboye
N'ubwo bimeze bityo harimo n'ikindi kibazo gikomeye kuko umuforomo ukorera ikigo nderabuzima cya Leta aba yemerewe gusuzuma umuntu akanamwandikira umuti wose abona umukwiye, mu gihe ubundi mu byo bize cyangwa bemerewe nk'abaforomo ubundi ntibanafite ubwo bubasha kuko bize igiforomo gusa ariko kubwa FPR baba barabaye ba dogiteri, ababyaza, abafarumasiye,...n'abandi bose icyarimwe ari nabyo akenshi ubona byica itangwa rya serivisi kuko umuntu ahabwa inshingano adafitiye ububasha.
Ariko kuko abaforomo baba bahagarikiwe n'ingwe baravoma kuko baba batanga Imiti igabanya ubukana bwa SIDA n'IGITUNTU, babyaza, babaga byoroheje,.....mbese muri make aba ari byose mu buvuzi aho basigaye banabahimba MULTIPRISE (Icyuma gicomekwamo ibyuma birenze kimwe mu gihe kimwe kikabiha amashanyarazi).
Hano kandi harimo n'umutego wa Leta kuko iyo havutsemo ingaruka, umuforomo haba ubwo atereranwa akirwariza.
Umujyanama w'ubuzima utazi gusoma no kwandika aratanga ibinini agatera n'inshinge abarwayi
Tugatutse ku bafite comptoir pharmaceutiques nta n'ubwo aba yemerewe gutanga n'ikinini kivura kuribwa n'umutwe cyangwa Amoxycline itangwa n'umujyanama w'ubuzima utazi no gusoma ndetse ubu n'inshinge ngo basigaye bazitera n'ibindi......
Icya kabiri ni uko farumasi iyo igiye kubakoraho kuko Leta yategetse ko igomba gukorwamo n'uwize Pharmacologie kandi akaba yemerewe gucuruza imiti hafi ya yose ibaho kuko we ntawe umugenzura nk'uko abaforomo bafite kontwari birirwa baburagizwa.
Ibisubizo byatangiwe muri iyo nama biteye agahinda
Abari batumiwe muri iyo nama bamaze kugezwaho ibyemezo batemerewe kugira icyo bahinduraho bananiwe kwihanganira ako karengane tukaba tugiye kubagezaho ibibazo babajije n'igisubizo cyahawe buri kibazo. Hano Q irasobanura ikibazo naho R irasobanura igisubizo cyahawe/cyatanzwe
Q1/Ese ko tubona mwe mwababuriye akazi twe mwumva twakababonera tukajya he ugereranije n'inyungu ivamo(hano baravuga abize ibirebana na farumasi)?
R/Ngo nibenshi ugereranije n'isoko ry'umurimo dufite Kuko nyine ibyo bagakoze nimwe mubikora kandi mutarabyigiye.
Q2/Birumvikana ko mwibeshye mukaduha akazi kabandi none se ko twasezeraga ako twabaga turiho mugahita mudusinyira ibyangombwa none bikaba bitagikomeje, uwahita yandika abasaba kumusubiza ka kazi mwakwemera ?
R/Nta kintu MINISANTE yagufasha(...) cyakora wakwandika ahazaboneka umwanya ugakora ibizamini nk'abandi bose hagakurikizwa amabwiriza agenga itangwa ry'akazi cyane ko abenshi muri mwe mugifite A2(abaforomo).
Q3/Mu byukuri abenshi ntitwari twanafata umurongo ngenderwaho w'ubuzima bwo hanze; dufite abana, turakodesha, imisanzu n'imisoro buri mucuruzi wese atanga ntiyaturetse Kandi muby'ukuri ntaho bigaragara tuzakura ubuyo bundi bwo kubaho ugereranyije n'ikizere cy'imibereho tureba hanze aha.Ese mwadutekerejeho?
R/Yego rwose twabitekerejeho kuko nimwe tuzaheraho duha postes de santé prive kandi dufite urutonde rwanyu aho muri hose, rwose nta wundi tuzaziha tudahereye kuri mwe abazaba badashoboye gukora Farumasi, ahubwo muve aha mwiyanditse tuzabone uko tunazibaha kandi na nyuma yaho mwazajya kubikurikirana mu turere(DISTRICTS) iwanyu ndetse na hano muri Minisante.
Umwanzuro w'iperereza rya SHIKAMA : "Ikinyoma cya FPR cyo guhakana ibyo bemereye mu ruhame kubera RUSWA yariwe!"
Mu iperereza ricukumbuye SHIKAMA twakoze twamenye ko bakimara kubaza ibyo bibazo inama yarasojwe barataha bakwira mu turere nk'uko bari babibwiwe maze bagenda babaza bati: "Tuje guhitamo poste de santé n'aho tuzakorera". Mu icukumbura SHIKAMA twakoze twamenye ko abashinzwe ubuzima mu turere babahinduye abasazi ndetse ko ngo ayo makuru aribo bayumvanye ari mashya kuri bo!
Bucyeye bose barikoze basubira muri MINISANTE ngo buri wese ahitemo ahantu haberanye nawe. Bagezeyo bibonaniye na bamwe mu babayoboreye ya nama ari nabo bari bahagarariye minisitiri Binagwaho maze batungurwa no kubona ba bandi babizezaga ibitangaza babagera imbere batangira kwitana ba mwana no kwigira nyoni nyinshi.
Bamaze kuburagizwa, izuba n'inzara bibagezemo, umukozi umwe wa MINISANTE w'imfura yarababwiye ati: "Erega ibyo ntibireba Minisante kuko hari umushinga wasinyanye contaro natwe niwo twemereye kuzitanga kandi watanze agatubutse muri sekeretariya ku Kimihurura(FPR)!" Iyi dosiye ikaba irimo umugore witwa GEORGINE wica agakiza muri MINISANTE wamunzwe na ruswa. Amakuru SHIKAMA dufite 100% aratwemeza ko iyo poroje yahaye FPR ruswa ikegukana uwo murimo yitwa H.S.H ONE FAMILY IKORERA KU KIMIHURURA MURI ETAGE YA AMBASADERI POLISI DENIS.
UDAHEMUKA Eric
shikamaye.blogspot.com/
Shikama ku Kuri na Demukarasi(SKUD)


text:
AMEGERWA imaze imyaka 16 ikora amatafari n’amapave, irasaba abubatsi gushishoza
Ubuyobozi bw’uruganda AMEGERWA Briquetterie rukora ibikoresho by’ubwubatsi by’umwimerere nk’amatafari, amapave n’amategura ruributsa abubatsi ko iyo mirimo ruyimazemo imyaka 16 ku buryo ntawe ukwiriye gupfukiranwa n’abatubuzi ahubwo abakiriya babanza gushishoza.
AMEGERWA Briquetterie ni uruganda rufite ubushobozi bwo gukora amafatari agezweho ibihumbi 10 ku munsi kimwe n’amategura ndetse n’amapave, rumaze imyaka 16 rukora kuko rwatangiye muri 2001 bityo bakaba bafite uburambe n’ubushishozi mu kunoza ibyo bakora no gutanga serivisi nziza.
Muri 2001 nibwo umunyemari Makuza Bertin yatangije uruganda AMEGERWA, yifuzaga ko abantu batandukana no kubakisha amatafari yitwa mpunyu asenyuka uko yiboneye.
Mu kiganiro IGIHE yagiranye na Makuza Claude, umuyobozi wa AMEGERWA Briquetterie yavuze ku musaruro w’uru ruganda ndetse n’umwihariko rufite mu gutanga ibikoresho by’ubwubatsi byizewe.
Yagize ati “Mu myaka 16 uruganda AMEGERWA rushinzwe, twishimira cyane ko rwatanze umusaruro mwiza wo kugeza ku bubatsi amatafari, amapave ndetse n’amategura agezweho kandi aramba ku buryo bugaragarira buri wese.”
“Niyo mpamvu dusaba abashaka kubaka cyangwa ibigo bitsindira amasoko yo kubakisha gukomeza kutugana tukabafasha kubakisha ibikoresho byizewe kuko usanga hari abandi bakora ubucuruzi bumeze nk’ubwacu ariko ugasanga amafatari yabo bayavanze n’ibindi bintu bituma avunguka atamaze kabiri.”
Makuza akomeza avuga ko bene ayo mafatari iyo uyaguze agatangira kuvunguka atarubakishwa cyangwa se wayubakisha ntamare igihe akajya avunguka igihe imvura iyaguyeho.
Ati “Abantu nibatugane kuko ibikorwa byacu birivugira, dukora amapave y’ubwoko butandukanye, mu mabara wifuza .Dukora kandi amakaro ushyira ku bikuta akarinda inzu yawe ubukonje ndetse dukora amategura agezweho usakaza nk’uko basakara amabati nta kindi ubanje gukora.”
Bafite inzozi zo kuzagemurira n’amahanga
Makuza avuga ko muri gahunda yabo harimo gukora cyane bagahaza isoko ry’imbere mu gihugu, nyuma yaho bakazakurikizaho kuba batangira kohereza hanze ibyo bakora.
Ari amatafari ,amapave ndetse n’amategura byose bikorwa mu ngeri zitandukanye ku buryo buri wese abona icyo yifuza kandi kimubereye.
Iyo ukeneye umutekinisiye wo kugufasha mugirana amasezerano n’ubuyobozi bwa AMEGERWA bakaba bamuguha ndetse n’igihe wifuza ko bagutwaza ibyo uguze na byo murabyumvikana.
Ukeneye ibindi bisobanuro ku bijyanye n’uruganda AMEGERWA Briquetterie wabasura ku cyicaro cyabo kiri mu murenge wa Kimihurura ,munsi y’ishyamba rya Camp GP.
Ushobora kandi kubasanga ku igorofa ryo kwa Mironko hafi yaho Rwanda Foam ikorera ugahabwa ibisobanuro.
Wabahamagara kandi ku murongo wa telefoni ari wo 0788301160 no kuri (+252) 575878 Cyangwa ukabandikira kuri [email protected]
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Apr 22, 2014 admin Amakorali Comments Off on Korali Sayuni yaguze imodoka iyinjiriza amafaranga menshi! Dore udushya twayo mu miririmbire n’amafoto
Korali Sayuni ibarizwa muri ADEPR Nyarugenge ku mudugudu wa Cyahafi, ikaba yaravutse mu 1995 itangizwa n’abantu 8 ariko kuri ubu ikaba ifite abaririmbyi basaga 95.Ivugabutumwa ryagutse niryo iyi Korali ishyira imbere dore ko imaze kuzenguruka igihugu cyose.
Nkuko bitangazwa n’umuyobozi wungirije y’iyi Korali Bwana Rafiki Jean Bosco, ngo iyi Korali ifite ingamba zo kwigisha abaririmbyi bayo uburyo bwo gukorera Imana bitanga kuko umubare wabo ubishimangira.
Yakomeje atangaza ko mu rwego rwo kubyaza umusaruro umubare munini wabo, ngo bishyize hamwe babasha kwigurira imodoka yabo bwite ibasha kubinjiriza amafaranga abafasha mu murimo w’Imana.
Iyi Korali ifite album 3 ariko imwe muri zo ikaba igiye gusohoka mu mashusho mu kwezi kwa 9 k’uyu mwaka wa 2014 ikaba yitwa “Yadukoreye ibikomeye”
Iyi Korali ni nkuru kuri uyu mudugudu wa Cyahafi, ikaba igeregeza kubera ikitegererezo cyiza ku yandi makorali abarizwa kuri uyu mudugudu aho guhora bameze nk’abahanganye n’izindi Korali nk’uko bikunze kugenda bigaragara hirya no hino mu yandi matorero hagati ya Korali nkuru n’andi makorali mato.
Aha yavuze ko bashyira imbere ubumwe, batizanya ibikoresho bya muzika hatitawe ku cyatuma batumvikana.
Bwana Jean Bosco yakomeje ashimira abaterankunga babo kuko babafasha mu kwiyubaka cyane ko ngo urwego bagezeho ari bo barukesha.
Ubwo yabazwaga ku kibazo cy’uko akenshi usanga amakorali menshi yinubira uburyo yifashishwa mu kwitanga kubw’inyubako ariko wareba icyo itorero riyafasha ukakibura, yasubije ko Itorero n’ubwo nta kintu gifatika kigendanye n’amafaranga ribaha mu gihe bo baba bararigurije mu kwitanga mu gihe cy’inyubako, akomeza avuga ko icyo batagitindaho kuko ngo icyo bareba ari umurimo w’Imana, gusa ngo wenda Pasitori ku giti cye ashobora kugira inkunga abaha.
Yinubiye uburyo itorero rivuga ko umutungo wa Korali ari uw’itorero kandi nta ruhare riba ryagize mu kuwushaka, avuga ko amakorali yose anenga uburyo itorero ryiyitirira imitungo y’amakorali kandi nta musanzu riba ryatanze mu kubigura(ibyuma n’ibindi bikoresho).
Ku bijyanye n’iterambere, Bwana Jean Bosco yasubije ko kuba bafite imodoka yabo bwite bibafasha mu bibazo bya hato na hato bibagonga mu murimo, birimo nko gutwara ibyuma mu ivugabutumwa, kwishyura ibintu bitandukanye biba bikenewe kwifashishwa, kugura uniforme ndetse n’ibindi bitandukanye.
Yongeyeho ko amafaranga yinjizwa n’iyi modoka ashobora no kugurizwa abaririmbyi bafite ubushobozi buke mu rwego rwo kwiteza imbere. Yahamagariye amakorali adafite ibikorwa bibyara umusaruro ko akwiriye kureba kure agashakisha uburyo bashyiraho ibikorwa bibabyarira inyungu kuko bizabafasha mu murimo bakora.
Media Work Studio yakoze Album ya Korali Abakorerayesu ya Rukurazo iherutse kwegukana igihembo cya Best Video mu marushanwa ya SIFA Awards, ikaba ari yo irimo n’iyi Korali Sayuni, aha bakaba bayishimira uburyo ikomeje gukorera amakorali amashusho meza kandi banatanga ubujyanama ku makorali kugira ngo abashe gusohora indirimbo ziri ku rwego mpuzamahanga.
This slideshow requires JavaScript.
happy wheels
Jun 24, 2017 2Share this on WhatsApp Ntawe utabona ko muri iki gihe amafaranga yabuze. Iyo uganiriye na bamwe mu banyarwanda bakubwira ko barya rimwe ku munsi, abandi bakakubwira ko bagabanije ingano y’ibyo baryaga kugira ngo bazigamire iby’ejo. No mu nsengero hageze ibura ry’amafranga (Crise) ku buryo abapasiteri benshi bagenda bahindura uburyo basabamo abayoboke babo amafaranga ariko bakoresheje […]
Jun 16, 2017 2Share this on WhatsApp Nyakubahwa Muvuzigi w’Itorero rya ADEPR mbanje kubasuhuza! Njyewe ubandikiye nitwa Intumwa y’Imana Paulo wa 5 (Utari uwo muri Bibiliya) Mbere ya byose mbanje kwifatanya namwe mu kwishimira inshingano nshya muherutse guhabwa kugira ngo muragire umukumbi w’Imana. Mu by’ukuri nashimishijwe cyane nuko ari mwe mwahawe kuyobora Itorero mu gihe cy’inzibacyuho. Itorero rimaze […]
Jun 24, 2017 1Share this on WhatsApp Kuri iki Cyumweru tariki 25 Kamena 2017 saa cyenda z’amanywa, Perezida Paul Kagame azaba ari muri studio ya Televiziyo y’u Rwanda na Radiyo aho abaturage bazahabwa umwanya wo kumubaza ibibazo. Ibi byatangajwe n’Umuyobozi Mukuru w’Ikigo cy’Igihugu cy’Itangazamakuru (RBA), Asiimwe Arthur abinyujije ku rubuga rwa Twitter. Asiimwe yavuze ko Perezida Kagame azakirwa […]


text:
Rwanda | Ngororero: Amatanura ya Kijyambere azafasha kubungabunga amashyamba
Akarere ka Ngororero kiyemeje kongera umubare w’amatanura ya Kijyambere mu rwego rwo kubonera abubaka ibikoresho...
Rwanda : Imirimo y’ubwubatsi ntikwiye kubangamira ibidukikije
Hirya no hino mu gihugu cyacu hari ahantu usanga imirimo y’ubwubatsi ibangamira ibidukikije nk’amashyamba ndetse...
Rwanda | Ugucika kw’ikiraro byabahaye akazi ko kwambutsa abagenzi ku mugongo
Mu gihe abaturage batuye mu turere twa Kamonyi na Ruhango cyane cyane abatuye mu mirenge ikora ku gishanga...
Rwanda | Gisagara: kurengera ibidukikije ni inshingano bagize iyabo
Akarere ka Gisagara karatangaza ko mu nshingano nyinshi kihaye n’iyo kurengera ibidukikije iza imbere ngo kuko...
Kubungabunga ibiti gakondo ni kimwe mu byatuma umwuga w’ubuvuzi gakondo utera imbere
Igikakarubamba ni kimwe mu biti gakondo bigenda bizimira Uko ibihe bigenda bisimburana niko ibiti byinshi bigenda...


text:
Ubugenzuzi bw’umurimo mu karere ka Kayonza buranenga bamwe mu bayobozi b’ibigo byigenga bagikoresha abashinzwe umutekano isuku, kandi ibi byombi ari akazi gatandukanye.
Hari bimwe mu bigo n’amazu y’abikorera agikoresha abashinzwe umutekano abantu bakunze kwita abazamu imirimo ibiri nyamara bagahemberwa umurimo umwe, na wo utitaweho neza nk’uko bisabwa n’amategeko.
Bamwe mu bakora aka kazi baganiriye n’Imvaho Nshya, bagaragaje ko iki kibazo cyo gukoreshwa akazi kenshi kandi bahemberwa kamwe kibabangamira cyane, bagasaba ko bakorerwa ubuvugizi abakoresha babo bakikosora.
Umwe muri bo yagize ati “Ubu turi abazamu babiri, hari ukora amanywa undi agakora ijoro. Dusimburana ku mirimo abayobozi baduha. Ubusanzwe twatse akazi k’izamu ariko ni twe dukata indabo tuziringaniza, nyuma ubwo ukaba uri n’umuzamu hari n’abagutuma ibintu bitandukanye, ubwo ukaba ubaye umupuranto.
Hari igihe rimwe tubyinubira ariko wakwibuka ko akazi kabuze cyangwa se iyo bagutumye nk’uko hari igihe uwagutumye akugurira irindazi, ukemera ukagakora.”
Umugabo uri mu kigero cy’imyaka 45 ukora akazi k’izamu ku iduka ryo mu mujyi wa Kayonza, yabwiye Imvaho Nshya ati “Ubundi akazi k’umuzamu habamo no gukora isuku, iyo uhageze ku mugoroba urunda ibyo baba biriwe bakoresha ukabishyira mu kintu cyabugenewe, mu gitondo abashinzwe isuku mu mujyi bakaza kubitwara.
Iyo bukeye nko mu masaha ya saa kumi n’imwe n’igice usanga abazamu bose bari gukoropa imbere y’amabaraza bararaho, hari n’abategereza abakoresha babo bakaza bagakoropa mu iduka bakabona gutaha.”
Bamwe mu bakoresha baganiriye n’Imvaho Nshya bemeza ko gukoresha abazamu akazi batasabye nabo bazi ko bitemewe, ariko ngo hari ubwo biba ngombwa ko babafasha.
Mukamurenzi Winny, ukorera muri koperative y’ubudozi yagize ati “Akenshi abazamu iyo baje badufasha gutunganya imyanda iba yuzuye aho dukorera. Icyo adukorera, ni ukuyishyira muri pubeli no kuza kuyiha abashinzwe isuku mu gitondo, ariko nyine kubakoresha gutyo ni amaburakindi kuko ntitwabona amafaranga yo kwishyura umuzamu n’ayo kwishyura umukozi ushinzwe isuku.”
Umugenzuzi w’umurimo mu karere ka Kayonza Baraka Bartheremie, yemeza ko gukoresha abazamu imirimo y’abashinzwe isuku hari aho bikiri, n’ubwo ari hake ariko ababikora nabo ngo bakwiye kubireka.
Yagize ati “Icyo turi gukora ubu ni ugushyira imbaraga mu gusobanurira abantu politiki y’ubuzima n’umutekano ku kazi kuko hari aho usanga bitiranya umukozi ushinzwe umutekano ku kazi n’umuzamu, ubu twahisemo kuganiriza abikorera n’abafite ibigo byigenga by’amashuri kuko ari ho hakunze kugaragara icyo kibazo.
Turabaganiriza tubereka ko buri kazi gakwiye gukorwa ukwako kandi umukozi agahabwa ibyangombwa bikenewe kugira ngo anoze akazi ke. Turanenga bamwe mu bagikoresha abo bakozi gutyo kuko ntibashobora kubarinda impanuka bahurira nazo mu kazi bakora.”
Uyu mugenzuzi w’umurimo yemeza ko bahagurukiye abakoresha bameze batyo, cyane cyane mu bigo by’amashuri yigenga aho babasaba gushyiraho umukozi ushinzwe isuku agahabwa ibikoresho byose akeneye byamurinda impanuka yaturuka ku kazi, ndetse n’ushinzwe umutekano na we agahabwa ibyangombwa by’ibanze byamufasha gukora akazi ke neza.


text:
Abaturage begerejwe amavomo y’amazi meza n’umushinga WASH ku buryo byakemuye byinshi mu mibereho myiza yabo
Umushinga WASH Project ni umwe mu mishinga ikorera mu karere ka Nyabihu,ukaba ufite isuku n’isukura mu nshingano zawo. Uyu mushinga ukaba ufite ibikorwa biri mu buryo bune.
Muri ibyo bikorwa icya mbere akaba ari ukugeza amazi meza ku baturage,icya kabiri ni ukubagezaho ibikorwa by’isuku n’isukura,icya gatatu ni uguteza imbere umuco w’isuku mu baturage naho icya kane akaba ari ukongerera ubushobozi inzego zose uyu mushinga ukorana nazo.
Nk’uko Liliane,umwe mu baturage batuye muri aka karere yabidutangarije,mu karere ka Nyabihu,bari bafite ikibazo cy’amazi meza n’aho bayakuraga hakaba hari kure ugereranije n’aho batuye.
Nk’uko mu nshingano z’umushinga WASH harimo no kugeza amazi meza ku baturage mu rwego rwo guteza imbere isuku n’isukura ndetse n’imibereho myiza yabo,mu karere ka Nyabihu,uyu mushinga ukaba mu myaka 4 ugiye kuhamara wari ufite inshingano zo kugeza ku baturage ibihumbi 100 amazi meza.
Kugeza ubu,nubwo hakibura amezi yenda kugera kuri ane ngo bamare imyaka 4,intego biyemeje kugeraho bakaba barayirengeje,aho bamaze kugeza amazi meza ku baturage bagera ku bihumbi 130 nk’uko Mubirunyoye Eugenie,umukangurambaga w’umushinga WASH muri aka karere yabidutangarije.
Eugenie,akaba akomeza avuga ko nubwo bari biyemeje kugeza ku baturage ibihumbi 100 amazi meza mu mpera z’umwaka wa 2013,asanga bazayageza ku baturage ibihumbi 167. Iki kikaba ari igikorwa cyo kwishimira cyane.
Yongeraho ko kwegereza abaturage amazi meza byakemuye ibibazo by’abagore bataga igihe cyo gukora indi mirimo bajya gushaka amazi meza n’abana batigaga neza bitewe no gushaka amazi kure.Ikindi kandi ibibazo by’isuku n’isukura n’ingaruka ziterwa n’umwanda nabyo bikaba byaragiye bikemuka.
Kugeza ubu,umushinga WASH ukaba waragejeje amazi ku baturage,ku buryo aho wagejeje ibikorwa byawo abaturage bavana amazi muri metero zitarenze 500.


text:
Ni uburyo buryohera abagore: ukubita imboro hagati y’imishino yombi no kuri rugongo maze ukajya uzamura umanura icyo gihe umugore aritsa ahumeka ukabona ko aryohewe,ubikora nk’imashini ntumutekereze kugera aho amisha ibikari bishyushye inshuro zose ushaka
5 thoughts on “KUNYAZA BITA KUNYATIRIZA”
-
Kunyaza
-
Mwiriwe, Nifuzaga Ibisobanuro Kumpamvu Zitera Kurangiza Utinze. Murakoze
-
Ndashaka muzambwire system nziza yo kunyaza nzajye mba ariyo nkoresha.
-
ndashaka mumpe amoko yi bituba
-
kabebe waretse nkaguha pratique?


text:
Bamwe mu banyarwanda bemeza ko umuganura w’uyu mwaka utiteguwe neza
Mu gihe umunsi mukuru w’ umuganura ugeze, abanyarwanda batari bake baravuga ko utazagenda neza bitewe n’ uko ibikomoka ku buhinzi byifashishwa mu kuwizihiza byarumbye.
Ubusanzwe umuganura wizihizwa abantu bishimira umusaruro bagezeho cyane cyane uw’ubuhinzi n’uw’ ubworozi, urabura iminsi ibarirwa ku ntoki ngo wizihizwe.
Uyu munsi mukuru ujyiye kwizihizwa mu gihe bamwe mu banyarwanda batunzwe n’ ubuhinzi ndetse n’ ubworozi bavuga ko uyu mwaka barumbije ku buryo ngo hari n’ abatazawizihiza.
Umusaza yeejo.rw yahuriye nawe mu murenge wa Kigali umwe mu yigize igice cy’ akarere ka Nyarugenge gitunzwe n’ ubuhinzi yagize ati:” Umuganura w’ uyu mwaka, ntabwo uzagenda neza cyane nko mu myaka yashize. Izuba ryaravuye imyaka iruma, amasaka ararumba. Reba hepfo no haruguru, n’ ibikenyeri gusa.”
Undi ati:’ Njye ndabona ari ibisanzwe, none se ko kera umuntu yabaga afite ibisaka, tugashigisha ibigage none ukaba ubona twararumbije.
Ubu se waba warejeje udusaka duke ukabura kudushigishiramo abana igikoma, ukajya kutwengamo ikigage!”
Aba batuye mu nkengero z’ umujyi wa Kigali basanzwe batunzwe n’ ubuhinzi bavuga ko uretse kuba umuganura w’ uyu mwaka utazagenda neza cyane bitewe n’ uko barumbije, muri rusange imiganura yo muri iyi myaka itari kugenda neza.
Si abaturage gusa babona ko umuganura w’ uyu mwaka utazizihizwa uko bikwiye, kuko na Minisiteri y’ umuco na Siporo inafite mu nshingano zayo uyu munsi ibibona.
Haherewe ku rugero rwa bamwe mu batuye Intara y’Iburasirazuba bataka inzara kubera amapfa amaze iminsi abugarije bikaba byaba intandaro yo kutuzihizanya n’ abandi umunsi w’ umuganura, Minisitiri w’ Umuco na Siporo, Uwacu Julienne, aherutse gutangaza ko n’ ubwo hari abaturage batabonye umusaruro, bitazababuza kwizihiza umuganura bakoresheje duke bafite, banafate ingamba zizatuma ubutaha babona umusaruro.
Ubundi umuganura wizihizwaga buri tariki ya mbere y’ ukwezi kwa 8, none ubu wizihizwa ku wa gatanu wa mbere w’uku kwezi buri mwaka, ukabanzirizwa n’ibikorwa bitandukanye byerekeye umuco.
Mu mateka y’u Rwanda, Umuganura wari umunsi mukuru ngarukamwaka wubahwaga kandi ugahabwa agaciro mu muryango w’ Abanyarwanda. Watangiye kwizihizwa mu Rwanda ahagana mu kinyejana cya kenda, uza kongera guhabwa imbaraga n’Umwami Ruganzu II Ndoli (1510-1543) ubwo yabohoraga u Rwanda nyuma y’imyaka irenga 10 ruri mu maboko y’abanyamahanga (Abanyabungo).


text:
Jya muri konti yawe (Email account) yo muri Google. Jya ahagana hasi, urebe ahanditse details. Mu ruhande rw'iburyo ahagana hasi niho usanga handitse details n'utunyuguti duto cyane.
Ni gute wacunga umutekano wa email yawe/ Nkusi Yozefu
Jya muri konti yawe (Email account) yo muri Google. Jya ahagana hasi, urebe ahanditse details. Mu ruhande rw'iburyo ahagana hasi niho usanga handitse details n'utunyuguti duto cyane.
1 comment:
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Aba babyeyi basobanura ko nta mashanyarazi aba kuri icyo kigo nderabuzima kuburyo ngo mu gihe cyo kubyara bibagora cyane kuko barinda kumurika udutadowa cyangwa amatoroshi.
Uzabakiriho Dative avuga ko kubyarira mu mwijima bishobora kubagiraho ingaruka ikomeye. Asaba ubuyobozi kubaha amashanyarazi kuko bamaze imyaka itanu bayasaba.
Agira ati “Nijoro aba ari ibibazo iyo udafite agatoroshi wizaniye ngo uboneshe ni ikibazo gikomeye. Cyane ku badamu bari kubyara ukabona n’abaganga birabagora kuko hataba habona.
Tuba dufite n’impungenge zuko twabikuramo impanuka umuganga akabyaza umubyeyi nabi kubera kutabona.”
Mugenzi we witwa Muhimpundu Olive agira ati “Uje kubyarira hano bisaba ngo yizanire itara rya tubura waba ntaryo ugira ukagura agatoroshi.
Biratubangamiye cyane hari n’igihe itara rya tubura rikuzimiraho uri kubyara umwana cyangwa umubyeyi bakaba bagira ikibazo! Mudukorere ubuvugizi tubone amashanyarazi.”
Umuyobozi w’ikigo nderabuzima cya Rwinzuki, Ndizeye Joseph Desire avuga ko kutagira umuriro w’amashanyarazi bidindiza serivisi batanga.
Agira ati “Uyu munsi kubyara n’izindi serivisi zitangirwa kwa muganga zisaba amashanyarazi ziratugora cyane tukaba dusaba ubuyobozi kudufasha bakaduha amashanyarazi kugira ngo serivisi duha abatugana zibe ari ntamakemwa.”
Umuyobozi bw’akarere ka Rusizi, Harerimana Frederic avuga ko kuba umuriro utaragera kuri iki kigo nderabuzima ari ikibazo.
Niho ahera yizeza ababyeyi n’abahatuye ko bitarenze ukwezi kwa Kamena 2017, umuriro uzaba wahageze.
Agira ati “Ni ikibazo uyu munsi umuriro utarahagera ariko turizeza abaturage ko bitarenzi uku kwezi kwa gatandatu (2017) kutazashira iki kigo nderabuzima kidafite amashanyarazi.”